DEĊIŻJONI TAL-KUMMISSJONI (UE) 2020/348

tal-24 ta’ Ottubru 2019

dwar l-iskema ta’ għajnuna SA.35980 — 2019/C Ir-Renju Unit — Riforma tas-Suq tal-Elettriku: Mekkaniżmu ta’ Kapaċità

(notifikata bid-dokument C(2019) 7610)

(It-test bl-Ingliż biss huwa awtentiku)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li stiednet lill-partijiet ikkonċernati jressqu l-kummenti tagħhom skont dawk l-Artikoli (1) u wara li kkunsidrat il-kummenti tagħhom,

Billi:

1. PROĊEDURA

(1) Wara l-kuntatti ta’ qabel in-notifika, fit-23 ta’ Ġunju 2014, l-awtoritajiet tar-Renju Unit innotifikaw lill-Kummissjoni, skont l-Artikolu 108(3) tat-Trattat, dwar miżura proposta li tappoġġja lill-fornituri tal-kapaċità fis-suq tal-elettriku fil-Gran Brittanja (“GB”) (2). F’din id-Deċiżjoni dik il-miżura tissejjaħ “il-miżura”.

(2) Fit-23 ta’ Lulju 2014, il-Kummissjoni ddeċidiet li ma tqajjimx oġġezzjonijiet għall-iskema ta’ għajnuna li tistabbilixxi l-miżura minħabba li l-iskema kienet taqa’ taħt il-punt (c) tal-Artikolu 107(3) tat-Trattat u għalhekk kienet kompatibbli mas-suq intern (3) (“id-Deċiżjoni tal-2014”).

(3) L-ewwel irkant fis-suq tal-kapaċità li miegħu hija relatata l-miżura (“is-Suq tal-Kapaċità” jew “is-CM”) seħħ fis-16 sat-18 ta’ Diċembru 2014. L-irkant kien għal konsenja ta’ kapaċità erba’ snin wara, jiġifieri fl-2018.

(4) Fil-15 ta’ Novembru 2018, il-Qorti Ġenerali tal-Unjoni Ewropea annullat id-Deċiżjoni tal-2014, fis-sentenza tagħha fil-Kawża T-793/14 — Tempus Energy u Tempus Energy Technology vs Il-Kummissjoni (“is-sentenza tal-QĠ”). Fil-qosor, il-Qorti Ġenerali kkunsidrat li, fuq il-bażi tat-tul u taċ-ċirkustanzi tal-fażi ta’ qabel in-notifika u tan-nuqqas ta’ investigazzjoni xierqa mill-Kummissjoni fl-istadju ta’ eżaminazzjoni preliminari fir-rigward ta’ xi aspetti tas-Suq tal-Kapaċità, b’mod aktar speċifiku fir-rigward tar-rwol u tat-trattament tar-rispons fin-naħa tad-domanda fil-mekkaniżmu ta’ kapaċità nnotifikat, il-Kummissjoni missu kellha dubji dwar il-kompatibbiltà tal-miżura mas-suq intern. Dawn id-dubji misshom wassluha sabiex tibda l-proċedura prevista fl-Artikolu 108(2) tat-Trattat, u b’hekk il-partijiet interessati kienu jkunu jistgħu jippreżentaw l-osservazzjonijiet tagħhom lill-Kummissjoni u jqiegħdu l-informazzjoni rilevanti għad-dispożizzjoni tagħha sabiex tkun tista’ tivvaluta aħjar il-kompatibbiltà tas-Suq tal-Kapaċità mas-suq intern.

(5) Informazzjoni addizzjonali waslet mingħand ir-Renju Unit fl-20 ta’ Diċembru 2018.

(6) Fil-25 ta’ Jannar 2019, il-Kummissjoni appellat is-sentenza tal-QĠ (kawża C-57/19). Billi l-appell m’għandux effett ta’ sospensjoni, sabiex ikun hemm konformità mas-sentenza tal-QĠ, il-Kummissjoni vvalutat is-CM mill-ġdid.

(7) Wara dik ir-rivalutazzjoni, permezz ta’ ittra ddatata l-21 ta’ Frar 2019, il-Kummissjoni għarrfet lir-Renju Unit li kienet iddeċidiet li tibda l-proċedura stabbilita fl-Artikolu 108(2) tat-Trattat fir-rigward tal-miżura.

(8) Id-deċiżjoni tal-Kummissjoni li tibda l-proċedura (“id-Deċiżjoni tal-Ftuħ”) ġiet ippubblikata f’Il-Ġurnal Uffiċjali tal-Unjoni Ewropea (4). Il-Kummissjoni stiednet lill-partijiet interessati jissottomettu l-kummenti tagħhom.

(9) Ir-Renju Unit bagħat il-kummenti tiegħu dwar id-Deċiżjoni tal-Ftuħ permezz tal-ittra ddatata t-12 ta’ April 2019. Il-Kummissjoni rċiviet kummenti mingħand 35 parti interessata. Hija bagħtithom lir-Renju Unit u tat lir-Renju Unit l-opportunità jirreaġixxi. Il-Kummissjoni rċiviet il-kummenti tar-Renju Unit b’risposta permezz tal-ittri tas-7 ta’ Ġunju 2019, tad-19 ta’ Lulju 2019 u tat-12 ta’ Settembru 2019.

(10) Fid-29 ta’ Marzu 2017, ir-Renju Unit issottometta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (TUE). Skont l-Artikolu 50(3) tat-TUE, it-Trattati għandhom jieqfu japplikaw għall-Istat li joħroġ mid-data tad-dħul fis-seħħ tal-ftehim dwar il-ħruġ jew, fin-nuqqas ta’ dan, sentejn wara n-notifika, sakemm il-Kunsill Ewropew, bi ftehim mal-Istat Membru kkonċernat, ma jiddeċidix b’mod unanimu li jestendi dak il-perjodu. Il-perjodu ġie estiż darbtejn, l-aħħar darba bid-Deċiżjoni tal-Kunsill Ewropew (UE) 2019/584 (5), li estendietu sal-31 ta’ Ottubru 2019.

(11) Fil-11 ta’ Jannar 2019, bid-Deċiżjoni (UE) 2019/274 (6), il-Kunsill awtorizza l-iffirmar tal-ftehim dwar il-ħruġ miftiehem fil-livell tan-negozjaturi fl-14 ta’ Novembru 2018. Fis-17 ta’ Ottubru 2019, il-Kunsill Ewropew approva l-Ftehim rivedut dwar il-Ħruġ li ntlaħaq ftehim dwaru fil-livell tan-negozjaturi. Fil-21 ta’ Ottubru, il-Kunsill, fuq proposta mill-Kummissjoni (7), emenda d-Deċiżjoni (UE) 2019/274 sabiex jawtorizza l-iffirmar tal-Ftehim rivedut. L-Unjoni reġgħet ikkonfermat li hija kienet lesta li tipproċedi malajr bl-iffirmar u bil-konklużjoni tagħha fil-każ li l-Parlament tar-Renju Unit japprova l-ftehim dwar il-ħruġ. Ir-Raba’ Parti tal-ftehim dwar il-ħruġ jipprovdi għal perjodu ta’ tranżizzjoni li jibda mid-data tad-dħul fis-seħħ tal-ftehim, li matulu d-dritt tal-Unjoni għandu jkompli japplika għar-Renju Unit u fih kif stabbilit hemmhekk.

(12) Fi kwalunkwe każ, din id-Deċiżjoni tapplika biss sakemm id-dritt tal-Unjoni japplika għar-Renju Unit u fih.

2. DESKRIZZJONI DETTALJATA TAL-MIŻURA

2.1. Ħarsa ġenerali lejn il-miżura

(13) Fl-2014, ir-Renju Unit stima li s-suq tal-elettriku fil-GB se jilħaq livelli kritiċi ta’ adegwatezza tal-ġenerazzjoni madwar l-2017/2018. Għalhekk, ir-Renju Unit fassal il-miżura bħala suq tal-kapaċità fejn l-Operatur tas-Sistema jorganizza rkanti ġestiti ċentralment sabiex jixtri l-livell ta’ kapaċità meħtieġ sabiex jiżgura l-adegwatezza tal-ġenerazzjoni.

(14) L-irkanti organizzati skont il-miżura inizjalment kienu miftuħa biss għal ġeneraturi, għal operaturi tar-rispons fin-naħa tad-domanda (DSR) u għal operaturi tal-ħżin eżistenti u ġodda. L-interkonnetturi tħallew jipparteċipaw mit-tieni irkant fl-2015.

(15) L-offerenti li jirnexxu fl-irkantijiet jingħataw ftehimiet ta’ kapaċità li bihom huma jirċievu pagament regolari għad-durata tal-ftehim ta’ kapaċità bħala kumpens għal impenn li jiġi jitwassal l-elettriku fi żminijiet ta’ stress fis-sistema jekk hekk jintalab li jsir mill-Operatur tas-Sistema. Japplikaw penali finanzjarji jekk il-fornitur tal-kapaċità ma jwassalx l-ammont ta’ enerġija meħtieġa skont l-impenn tiegħu ta’ kapaċità. Il-miżura hija ffinanzjata permezz ta’ imposta fuq il-fornituri tal-elettriku.

(16) L-ewwel irkant ġie organizzat fl-2014 għat-twassil tal-kapaċità fl-2018. Dan kien segwit minn tliet irkanti oħra ta’ erba’ snin bil-quddiem (“T-4”) (fl-2015, fl-2016 u fl-2017), irkant ta’ sena bil-quddiem (“T-1”) (fl-2017), u żewġ irkanti tranżizzjonali (“TAs”) fl-2016 u fl-2017).

(17) Ir-Renju Unit issospenda l-miżura fil-15 ta’ Novembru 2018 wara s-sentenza tal-QĠ, imsemmija fil-premessa 4 u li bħalissa qed tiġi appellata. Ir-Renju Unit ikkonferma li ma kienet se tingħata l-ebda għajnuna ulterjuri permezz tal-irkanti fis-Suq tal-Kapaċità u li l-ħlasijiet għall-għajnuna mogħtija permezz tal-irkanti li diġà kienu seħħew kienu twaqqfu sa ma tittieħed deċiżjoni mill-Kummissjoni li tapprova l-miżura.

(18) Madankollu, wara s-sentenza tal-QĠ, ir-Renju Unit daħħal fis-seħħ il-miżuri li ġejjin: (a) F’Ġunju 2019 sar irkant supplimentari ta’ sostituzzjoni T-1 għall-konsenja ta’ kapaċità fis-sena ta’ konsenja 2019/20, li b’riżultat tiegħu ngħataw ftehimiet ta’ kapaċità kundizzjonali li kienu kundizzjonali għall-kisba fuq l-approvazzjoni tal-għajnuna mill-Istat u fuq it-teħid tal-passi proċedurali meħtieġa skont il-leġiżlazzjoni li tistabbilixxi s-Suq tal-Kapaċità; (b) Il-konformità mal-ftehimiet ta’ kapaċità mogħtija f’irkanti preċedenti kienet għadha infurzata sabiex, soġġetta għal deċiżjoni pożittiva dwar l-għajnuna mill-Istat, ikunu jistgħu jsiru pagamenti ta’ kapaċità differiti lill-fornituri tal-kapaċità li kienu kkonformaw mal-obbligi tagħhom matul il-perjodu sospensiv; (c) Il-fornituri tal-elettriku kellhom ikomplu jgħaddu l-imposta lill-konsumaturi matul il-perjodu sospensiv sabiex jiżguraw li jkunu f’pożizzjoni li jħallsu l-imposti pendenti tal-fornituri fir-rigward tal-perjodu sospensiv kollu u minnufih jekk tingħata l-approvazzjoni tal-għajnuna mill-Istat; u (d) Il-proċeduri ta’ prekwalifikazzjoni tnedew fit-22 ta’ Lulju 2019 għal irkant T-1 (sena tal-konsenja 2020/2021), għal irkant T-3 (sena tal-konsenja 2022/2023) u għal irkant T-4 (sena tal-konsenja 2023/2024), li kull wieħed minnhom kellu jseħħ fl-ewwel kwart tal-2020.

2.2. Bażi ġuridiċi u arranġamenti tal-gvern

(19) Il-bażi ġuridika għall-miżura hija l-UK Energy Act 2013. Il-leġiżlazzjoni sekondarja fil-forma tal-Electricity Capacity Regulations 2014, tal-Electricity Capacity (Supplier Payments eċċ.) Regulations 2014 u tal-Capacity Market Rules tirregola l-implimentazzjoni tal-miżura.

(20) Ir-Renju Unit jirrieżamina regolarment il-mekkaniżmu fid-dawl tal-feedback riċevut minn kull proċess ta’ rkant. Wettaq ukoll għadd ta’ konsultazzjonijiet pubbliċi sabiex jagħmel titjib inkrimentali fid-dettall regolatorju ta’ ċerti karatteristiċi speċifiċi tal-iskema. Ir-regolatur tal-enerġija (Ofgem) ukoll jiġbor opinjonijiet tal-partijiet ikkonċernati kull sena dwar tibdiliet potenzjali fil-karatteristiċi operazzjonali u amministrattivi tal-iskema u jagħmel emendi għar-regoli. Barra minn hekk, huwa skedat li jsir rieżami aktar formali u komprensiv kull ħames snin, li jinvolvi kemm lill-gvern kif ukoll lil Ofgem, sabiex jiġi vvalutat sa liema punt is-Suq tal-Kapaċità effettivament jilħaq l-objettivi tiegħu u jibqa’ l-aktar forma effettiva ta’ intervent sabiex jiġu indirizzati dawk l-objettivi. L-objettivi jinkludu l-kunsiderazzjoni ta’ fallimenti sottostanti tas-suq. Essenzjalment, ir-rieżami jikkonsisti fiż-żewġ stadji li ġejjin: (a) Ofgem iwettaq rieżamijiet ta’ ħames snin ta’ dawk l-oqsma tad-disinn tas-Suq tal-Kapaċità li huma koperti fir-Regoli tas-Suq tal-Kapaċità, filwaqt li jħares lejn l-effettività tal-iskema u jekk l-arranġamenti eżistenti tagħha humiex tajbin għall-iskop tagħha, u (b) il-Gvern jivvaluta s-Suq tal-Kapaċità u l-objettivi tiegħu minn perspettiva ta’ livell aktar għoli u jindirizza l-kwistjoni dwar jekk is-Suq tal-Kapaċità għadux meħtieġ fil-futur jew jekk jenħtieġx li jiġi eliminat gradwalment u sa liema punt l-objettivi tas-Suq tal-Kapaċità jistgħu jintlaħqu b’mod li jimponi anqas regolamentazzjoni. Dan huwa informat mill-kunsiderazzjoni interna annwali tal-Gvern dwar jekk għandux jitmexxa l-irkant tas-Suq tal-Kapaċità kif ukoll mis-sejbiet tar-rieżami tal-ewwel stadju ta’ Ofgem. Il-Gvern iwettaq konsultazzjonijiet pubbliċi bħala parti minn dan il-proċess ta’ rieżami.

(21) Il-Gvern tar-Renju Unit beda l-ewwel proċess ta’ rieżami ta’ ħames snin billi ppubblika Sejħa għall-Evidenza f’Awwissu 2018, u b’hekk stieden opinjonijiet u evidenza f’livell għoli dwar kwistjonijiet bħal jekk hemmx ħtieġa kontinwa għas-CM, u l-identifikazzjoni ta’ kwalunkwe qasam ta’ prijorità fejn jenħtieġ li jsiru tibdiliet. F’Settembru 2018, Ofgem ippubblika Ittra Miftuħa li fiha talab opinjonijiet u evidenza dwar jekk ir-Regoli għadhomx jissodisfaw l-objettivi tagħhom. Ir-rapport finali tar-rieżami ta’ ħames snin tal-gvern tar-Renju Unit ġie ppubblikat fit-22 ta’ Lulju 2019 (8), filwaqt li r-rapport finali ta’ Ofgem ġie ppubblikat fil-31 ta’ Lulju 2019 (9). Barra minn hekk, il-Kumitat tax-Xjenza u tat-Teknoloġija tal-House of Commons tar-Renju Unit ippubblika rapport fit-22 ta’ Awwissu 2019 fejn semma, fost temi oħra, is-Suq tal-Kapaċità tal-GB (10).

(22) Il-miżura hija implimentata mill-Gvern tar-Renju Unit, minn Ofgem, mill-Korp ta’ Konsenja (National Grid — “NG”), il-Korp tas-Saldu (istituzzjoni ġdida maħluqa skont l-Att dwar l-Enerġija 2013, soġġett għad-direzzjoni u għas-sorveljanza tal-gvern) u l-fornitur tas-servizzi ta’ saldu (Elexon). Deskrizzjoni qasira ta’ livell għoli tar-rwoli u tar-responsabbiltajiet tagħhom hija pprovduta hawn taħt.

(23) Il-Gvern tar-Renju Unit huwa responsabbli għas-sorveljanza strateġika tas-Suq tal-Kapaċità u għat-tibdiliet fir-Regolamenti li jirregolaw l-iskema u sabiex tiġi żgurata akkontabilità kontinwa għall-aspetti ewlenin tad-disinn tas-Suq tal-Kapaċità. Ir-Regolamenti jinkludu, pereżempju, kriterji ġenerali ta’ eliġibbiltà għad-dħul fl-irkanti tas-Suq tal-Kapaċità, il-funzjonijiet tal-Operatur tas-Sistema għall-konsenja tas-Suq tal-Kapaċità, u s-saldu tal-pagamenti.

(24) Il-Gvern tar-Renju Unit iddiżinja r-Regoli tas-Suq tal-Kapaċità, iżda Ofgem huwa responsabbli għall-implimentazzjoni tagħhom (kemm il-Gvern tar-Renju Unit kif ukoll Ofgem jistgħu jemendaw ir-Regoli). Ir-Regoli tas-Suq tal-Kapaċità jinkludu regoli u proċeduri tekniċi dwar il-kwalifika minn qabel u l-irkanti tal-kapaċità, il-kontenut tal-ftehimiet ta’ kapaċità u l-obbligi tad-detenturi tal-ftehim ta’ kapaċità. Meta jitqiesu t-tibdiliet fir-Regoli, Ofgem huwa marbut b’sett ta’ objettivi stabbiliti fir-Regolamenti u fir-Regoli, li jiżgura t-trasparenza u l-kunfidenza fil-governanza tas-Suq tal-Kapaċità. Ofgem huwa responsabbli wkoll għar-riżoluzzjoni ta’ tilwim imqajjem mill-applikanti dwar l-eżitu tal-kwalifikazzjoni minn qabel.

(25) L-Operatur tas-Sistema huwa n-National Grid. Dan iwettaq ir-rwol tal-konsenja għas-Suq tal-Kapaċità, inklużi: l-għoti ta’ pariri lill-Ministri dwar is-sigurtà tal-prospetti tal-provvista u r-rakkomandazzjoni tal-ammont ta’ kapaċità għall-irkant sabiex jintlaħaq l-istandard ta’ affidabbiltà; il-prekwalifikazzjoni tal-parteċipanti fl-irkant, l-amministrazzjoni tal-irkanti tal-kapaċità u l-ħruġ tal-kuntratti (l-hekk imsejħa “ftehimiet ta’ kapaċità”) għall-offerenti rebbieħa; l-iżvilupp u l-amministrazzjoni ta’ proċeduri ġodda ta’ sostenn bħall-provvista ta’ twissijiet dwar is-Suq tal-Kapaċità.

(26) Il-Gvern tar-Renju Unit jistabbilixxi l-funzjonijiet tal-konsenja tal-Operatur tas-Sistema fil-leġiżlazzjoni sekondarja, li huma “rekwiżiti relevanti” infurzabbli minn Ofgem. Dan jagħti ċertezza lill-Gvern dwar x’se jiġi kkonsenjat u bażi ċara għal Ofgem sabiex jimmaniġġja l-prestazzjoni ta’ NG fir-rwol tagħha ta’ konsenja. Bord ta’ esperti tekniċi jipprovdi skrutinju indipendenti tal-pariri ta’ NG dwar l-ammont irrakkomandat ta’ kapaċità għall-irkant.

(27) Il-Gvern tar-Renju Unit waqqaf (11) il-Capacity Market Settlement Body (“il-Kumpanija ta’ Saldu tal-Elettriku”) sabiex tipprovdi l-akkontabilità, il-governanza u l-kontroll finali tal-proċess ta’ saldu u tal-pagamenti mħallsa skont il-ftehimiet ta’ kapaċità (12). Il-Korp ta’ Saldu huwa kumpanija privata limitata b’ishma tal-Gvern li huwa l-uniku azzjonist (13). Huwa responsabbli għall-issettjar tal-governanza interna tiegħu stess sabiex ikun jista’ jissodisfa l-obbligi tiegħu, iżda l-Gvern żamm kontroll ġenerali fuqu (14).

(28) Il-Gvern tar-Renju Unit ħabbar id-deċiżjoni li jikkuntratta funzjonijiet lil Elexon Ltd. permezz tal-Ġurnal Uffiċjali tal-Unjoni Ewropea fi Frar 2013. Elexon topera bħala l-fornitur tas-servizzi ta’ saldu, b’responsabbiltajiet għat-twettiq tal-kalkoli u tad-determinazzjonijiet tal-pagamenti tal-kapaċità. Ir-rwol ta’ Elexon bħala fornitur tas-servizzi ta’ saldu huwa simili iżda huwa aktar limitat mir-rwol li għandha bħalissa taħt il-Balancing and Settlement Code (Kodiċi ta’ Bbilanċjar u ta’ Saldu). Kuntratt bejn il-Korp ta’ Saldu u Elexon jispjega d-dettalji tas-servizz li jrid jiġi pprovdut, il-kost ta’ dak is-servizz u l-arranġamenti ta’ monitoraġġ tal-prestazzjoni.

2.3. Benefiċjarji

2.3.1. Eliġibbiltà

(29) Il-fornituri tal-kapaċità jipparteċipaw fis-Suq tal-Kapaċità fuq il-bażi ta’ “Unitajiet tas-Suq tal-Kapaċità” (CMUs). Huwa fil-livell tas-CMUs li jsiru applikazzjonijiet ta’ prekwalifikazzjoni, jingħataw il-ftehimiet ta’ kapaċità, jiġu speċifikati l-obbligi li japplikaw fi żminijiet ta’ stress fis-sistema u jiġu kkalkolati l-penali/ħlasijiet ta’ konsenji eċċessivi. Jistgħu jieħdu sehem ġeneraturi (kemm eżistenti kif ukoll ġodda), interkonnetturi, fornituri tal-ħżin u fornituri tad-DSR.

(30) Unitajiet ta’ ġenerazzjoni (definiti b’referenza għall-provvista tal-elettriku, li kapaċi jikkontrollaw b’mod indipendenti, output nett imkejjel b’miter(s) għal kull nofs siegħa, kapaċità ta’ konnessjoni li taqbeż iż-2MW) jistgħu jipparteċipaw individwalment bħala CMU waħda jew aggregati ma’ unitajiet ta’ ġenerazzjoni eliġibbli oħra skont il-kundizzjonijiet li ġejjin: (a) l-unitajiet kollha jifformaw parti mill-istess Unità ta’ Negozjar (jiġifieri impjant tal-enerġija); jew (b) l-unitajiet kollha huma konnessi mas-sistema fl-istess Punt ta’ Limitu; dan huwa l-istess sit, iżda l-kunċett tal-Unità tan-Negozjar ma japplikax; jew (c) il-kapaċità aggregata tal-unitajiet kollha hija bejn il-limitu minimu (2MW) u 50MW (ġenerazzjoni inkorporata effettivament mifruxa fuq diversi siti).

(31) CMUs tad-DSR huma ddefiniti b’referenza għal impenn sabiex titnaqqas id-domanda. Fornitur ta’ DSR huwa ddefinit bħala (i) klijent tal-elettriku direttament; (ii) entità li tkun proprjetarja tal-klijent tal-elettriku; jew (iii) entità li jkollha kontroll kuntrattwali tad-DSR fuq il-klijent tal-elettriku. L-impenn irid jġiegħel lill-klijent tal-elettriku jnaqqas l-importazzjoni tiegħu tal-elettriku (kif imkejjel b’miters kull nofs siegħa) u/jew jesporta l-elettriku ġġenerat minn unitajiet li jiġġeneraw fuq il-post li jkunu proprjetà tal-klijent tal-elettriku. Il-fornituri ta’ DSR jistgħu jipparteċipaw individwalment bħala CMU wieħed jew jistgħu jaggregaw ma’ oħrajn. Barra minn hekk, kull komponent irid ikun konness ma’ miter ta’ kull nofs siegħa u l-kapaċità totali ta’ DSR tal-fornitur trid tkun bejn 2MW u 50MW. It-Tabella 1 hawn taħt turi r-riżultati tal-prestazzjoni tad-DSR fl-irkanti li saru qabel Lulju 2019. Tabella 1 Prestazzjoni ta’ DSR fl-irkanti tal-kapaċità miżmuma qabel Lulju 2019 Rkant imdaħħal (MW) Ftehimiet mirbuħa (MW) 2014 T-4 603 174 2015 T-4 673 456 2016 T-4 1 798 1 411 2017 T-4 2 246 1 206 2018 T-4 (15) (sosp.) 2 618 Mhux Applikabbli 2017 T-1 1 283 443 T-1 2018 (sosp.) 2 124 Mhux Applikabbli T-1 2019 (kundizzjonali) 1 333 203 2015 TA 619 475 2016 TA 373 312

(32) Is-Suq tal-Kapaċitajiet jeskludi fornituri tal-kapaċità li diġà qed jirċievu sostenn minn miżuri oħra. Il-fornituri li ġejjin mhumiex eliġibbli li jipparteċipaw fis-Suq tal-Kapaċità: (a) Impjanti li jiġġeneraw livell baxx ta’ emissjonijiet ta’ karbonju li jirċievu appoġġ permezz tal-Kuntratti għad-Differenza (CfDs) jew it-Tariffa Garantita ta’ skala żgħira; (b) Ġeneraturi rinnovabbli li jirċievu appoġġ permezz tal-Obbligu tar-Rinnovabbli (RO), sakemm ma jagħżlux li ma jirċivux pagamenti tal-RO (huma permessi li jipparteċipaw ladarba jiskadu l-kuntratti tal-RO tagħhom); (c) Impjanti li jirċievu l-Inċentiv għas-Sħana Rinnovabbli (RHI) – dan għaliex l-RHI tfassal sabiex jikkomplementa l-RO u s-CfD għar-rinnovabbli; (d) Impjanti li jirċievu finanzjament mill-Kompetizzjoni tal-Kummerċjalizzazzjoni tal-Ġbir u Ħżin tal-Karbonju (CCS) tal-Renju Unit – għaliex is-CfD għas-CCS tfasslet sabiex tipprovdihom bl-appoġġ addizzjonali meħtieġ sabiex ikunu kummerċjalment vijabbli; (e) Teknoloġiji li jirċievu finanzjament mir-Riżerva 300 għal Min Jidħol Ġdid tal-UE, li għandha l-għan li tappoġġja teknoloġiji b’livell baxx ta’ emissjonijiet ta’ karbonju bħas-CCS u l-enerġija mill-marea, peress li dawn huma eliġibbli wkoll sabiex jirċievu appoġġ skont is-CfD; (f) Impjanti li ngħataw kuntratti ta’ 15-il sena minn NG sabiex jifformaw parti mir-Riserva Operazzjonali għal Terminu Qasir (“STOR fit-tul”) immedjatament qabel il-proposti tal-politika inizjali għar-Riforma tas-Suq tal-Elettriku (EMR) fl-2010, u li għażlu li jżommuhom.

(33) Kumpaniji li pparteċipaw fl-iskemi tal-Iskema ta’ Investiment tal-Intrapriżi (EIS) u tat-Trust tal-Kapital ta’ Riskju (VCT) mhumiex preklużi mill-parteċipazzjoni fis-CM, iżda huma soġġetti għal test sabiex jiżguraw li ma jirċivux “sussidju doppju” (sabiex tiġi evitata kumulazzjoni ta’ għajnuna mill-Istat).

(34) Filwaqt li l-parteċipazzjoni diretta ta’ kapaċitajiet barranin mhijiex awtorizzata, l-interkonnetturi kienu eliġibbli li jipparteċipaw fis-Suq tal-Kapaċità mit-tieni rkant li sar fl-2015, bħala CMUs, fuq bażi ugwali mal-ġeneraturi u mal-fornituri tad-DSR ibbażati fil-GB, soġġetti essenzjalment għall-istess reġim ta’ premji u ta’ penali, u degradati sabiex jirriflettu l-kontribut tagħhom għas-sigurtà tal-provvista (16). It-Tabella 2 turi l-parteċipazzjoni tas-CMUs interkonnetturi (“IC CMUs”) fl-irkanti li saru s’issa. Tabella 2 Il-parteċipazzjoni tas-CMUs interkonnetturi fl-irkanti tas-CM s’issa Tip ta’ rkant T-4 T-1 Sena tal-Irkant 2015 2016 2017 2018 (sosp.) 2018 (sosp.) 2019 (kundizzjon.) Sena ta’ Konsenja 19/20 20/21 21/22 22/23 19/20 19/20 Numru ta’ CMUs IC prekwalifikati 3 5 6 8 3 3 Numru ta’ CMUs IC li rnexxew 2 4 6 NA NA 3 Fosthom li huma binja ġdida 0 0 3 NA NA 1 Fosthom li huma eżistenti 2 4 3 NA NA 2 Kapaċità tas-CMUs IC li rnexxew (GW) 1,86 2,34 4,56 NA NA 1,025

(35) Fid-Deċiżjoni tal-2014, il-permess ingħata sabiex ma tkunx inkluża l-kapaċità interkonnessa għall-ewwel irkant (Diċembru 2014) minħabba l-limitazzjonijiet li ġejjin: (a) Kapaċità ta’ akkwist: Kienet meħtieġa metodoloġija ġdida għad-degradar tal-kontribuzzjoni tal-interkonnettur fl-irkant. Kien hemm bżonn ta’ kooperazzjoni aktar mill-qrib ma’ Stati Membri oħra dwar il-valutazzjoni tal-adegwatezza tal-ġenerazzjoni sabiex jiġi eliminat il-parassitiżmu potenzjali fejn il-pajjiżi jkollhom standards differenti ta’ affidabbiltà. (b) Prekwalifikazzjoni: F’dak il-mument, ma kienx possibbli li l-Korp tal-Konsenja jlesti indipendentement l-istadju ta’ prekwalifikazzjoni għal fornitur tal-kapaċità barranija. Kien ikun hemm bżonn ta’ kooperazzjoni ma’ TSOs barranin fil-kejl u fil-verifika, u fid-dispaċċ għall-ittestjar u għall-pjattaformi tal-kondiviżjoni tad-data. (c) Irkant: L-irkant kien ikun miftuħ għall-abbuż li kieku l-kapaċità barranija tħalliet tipparteċipa. Kienet tkun meħtieġa metodoloġija ġdida sabiex jiġi limitat l-ammont ta’ kapaċità barranija sal-kapaċità degradata tal-interkonnettur. Barra minn hekk, il-limitu tal-prenditur tal-prezzijiet x’aktarx li kien ikun differenti f’suq ieħor, li jfisser li l-prezz uniformi tal-irkant stabbilit fil-GB jaf ma kienx ikun xieraq għall-kapaċità f’suq ieħor u seta’ kien ikun meħtieġ irkant żonali. (d) Konsenja: L-obbligu ta’ konsenja jeħtieġ li l-ġeneraturi jiġġeneraw meta tissejjaħ twissija dwar is-suq tal-kapaċità ta’ 4 sigħat. F’suq ieħor, dan seta’ jirriżulta f’dispaċċ ta’ mertu, li jikkawża distorsjoni tas-suq (17). Dan ma kienx jagħmel benefiċċju addizzjonali għas-sigurtà tal-provvista lir-Renju Unit f’dinja fejn l-akkoppjament tas-swieq huwa implimentat bis-sħiħ bi flussi tal-elettriku li diġà qed jirrispondu għall-ipprezzar tal-iskarsezza.

(36) Għall-2014 biss, fin-nuqqas ta’ parteċipazzjoni diretta minn kapaċità interkonnessa, il-kontribut mistenni mill-interkonnessjoni fi żminijiet ta’ stress fis-sistema tal-GB kien rifless fl-ammont ta’ kapaċità rkantata. Pereżempju, jekk ikun mistenni li jkun hemm 1 GW disponibbli minn importazzjonijiet fi żminijiet ta’ stress fuq is-sistema tal-GB, l-ammont ta’ kapaċità rkantata fis-Suq tal-Kapaċità jitnaqqas b’1 GW. Il-kontribut tal-interkonnessjoni mhux CM għall-ewwel kien ivvalutat bl-NG żero (float) meta ġiet irrakkomandata l-mira T-4 għas-sena tal-konsenja 2018/19, iżda sussegwentement dan ġie rivedut għal kontribut nett ta’ 2,1 GW għall-irkant T-1.

2.3.2. Proċess ta’ prekwalifikazzjoni

(37) Il-parteċipazzjoni fis-Suq tal-Kapaċità mhijiex obbligatorja. Madankollu, huwa obbligatorju li l-kapaċità kollha liċenzjata u eliġibbli tipparteċipa fil-proċess ta’ prekwalifikazzjoni, anki jekk ma jkollhiex l-intenzjoni li tagħmel offerti. L-għan tal-proċess ta’ prekwalifikazzjoni huwa li jiġi żgurat li l-parteċipanti fl-irkant ikunu jistgħu jikkonsenjaw il-kapaċità li joffru, u l-Operatur tas-Sistema jkun jista’ jaġġusta l-ammont tal-kapaċità għall-irkant fuq il-bażi tal-volum ta’ kapaċità eskluża mill-irkant.

(38) Kwalunkwe kapaċità eliġibbli li tiġi eskluża mill-irkant tal-kapaċità ma tkunx esposta għal penali tas-Suq tal-Kapaċità għal nuqqas ta’ konsenja, u lanqas ma tkun eliġibbli għal kwalunkwe ħlas għal konsenja eċċessiva. Din il-kapaċità tista’ terġa’ tiġi inkluża fi rkanti sussegwenti u tista’ tipparteċipa fis-suq sekondarju. Bħal fil-każ ta’ impjanti ineliġibbli, l-ammont irkantat jitnaqqas sabiex jitqies l-ammont tal-kapaċità tal-impjanti li jagħżlu li ma jipparteċipawx.

(39) Sabiex jiġi żgurat li jkun hemm kapaċità affidabbli lesta għas-sena tal-konsenja, l-Operatur tas-Sistema jwettaq kontrolli ta’ prekwalifikazzjoni qabel l-irkant sabiex jikkonferma l-istatus ta’ eliġibbiltà u tal-offerti tal-kapaċità potenzjali kollha. Ir-rekwiżiti ta’ prekwalifikazzjoni jvarjaw għal tipi differenti ta’ kapaċità (eż. għall-ġenerazzjoni u għad-DSR).

(40) Bħala parti mill-applikazzjoni ta’ prekwalifikazzjoni tagħhom, l-applikanti jridu jissodisfaw kemm ir-rekwiżiti ġeneriċi kif ukoll dawk speċifiċi tal-prekwalifikazzjoni, li jvarjaw skont jekk l-unità tkunx unità ta’ ġenerazzjoni eżistenti jew prospettiva, jew unità ta’ DSR. Ir-rekwiżiti ġeneriċi jinkludu dettalji amministrattivi bażiċi (dettalji ta’ kuntatt, status ta’ liċenzja, struttura korporattiva, post u dikjarazzjonijiet tad-Diretturi varji), filwaqt li unitajiet ta’ ġenerazzjoni eżistenti jridu juru wkoll il-prestazzjoni storika tagħhom. L-unitajiet prospettivi jridu jipprovdu evidenza tal-kunsens tal-ippjanar u tal-ftehim dwar il-konnessjoni, pjan dettaljat ta’ kostruzzjoni u dettalji tan-nefqa kapitali mistennija tagħhom meta mqabbla mad-durata li għaliha jkun qed jintalab il-ftehim ta’ kapaċità. Huma meħtieġa wkoll li jippreżentaw appoġġ ta’ kreditu (jiġifieri kollateral, jew “garanzija tal-offerta”) bħala indikazzjoni tas-serjetà tagħhom li jipparteċipaw fl-irkant u li jfornu unità operazzjonali sal-bidu tas-sena tal-konsenja.

(41) DSR ta’ ġenerazzjoni ġdida u mhux ipprovat (għall-kuntrarju ta’ DSR ipprovat (18)) huma meħtieġa jissottomettu garanzija tal-offerta ta’ GBP 5 000 (madwar EUR 5 650) għal kull megawatt għal irkanti ta’ erba’ snin bil-quddiem u ta’ sena bil-quddiem u ta’ GBP 500 (madwar EUR 565) għal kull megawatt għal irkanti tranżizzjonali. Fir-rigward tad-DSR, il-miżura tipprovdi li l-garanzija tal-offerta tintilef pro rata skont il-volum ta’ kapaċità li fil-fatt ma jiġix fornit mill-operaturi tad-DSR, dment li dawn jipprovdu tal-anqas 90 % tal-volum tal-kapaċità li kienu impenjaw ruħhom għalih. Filwaqt li l-operaturi tad-DSR jistgħu jaggregaw diversi siti sabiex jilħqu l-limitu minimu ta’ 2 MW, jenħtieġ li jiġi nnotat li dawn huma responsabbli li jħallsu garanzija tal-offerta fuq iż-2 MW kollha kemm huma, anki jekk sehem żgħir biss minn dak il-volum ikun kapaċità tad-DRS mhux ipprovat. Skont ir-Renju Unit, CMU tista’ tiġi pprovata biss bħala unità waħda, ipprovata fl-istess jum fl-istess perjodu ta’ saldu. Dan ir-rekwiżit ta’ prova bħala unità jenħtieġ li jnaqqas ir-riskju ta’ abbuż. Inkella, l-applikanti jistgħu jipprovaw fi żminijiet differenti u jgħaqqdu f’unità waħda diversi unitajiet li jaf ma jkunux kapaċi jaħdmu flimkien waqt avveniment ta’ stress, bir-riżultat ta’ riskju għas-sigurtà tal-provvista.

(42) Wara konsultazzjoni f’Marzu tal-2016, il-Gvern tar-Renju Unit għolla l-garanzija tal-offerta ta’ qabel l-irkant għal ġenerazzjoni ta’ binja ġdida għal GBP 10 000/MW sabiex jgħin fl-assigurar bis-sħiħ tal-isokpertura għar-responsabbiltà akbar tat-tariffa ta’ terminazzjoni, kif ukoll sabiex jgħin fid-deterrenza ta’ applikazzjonijiet spekulattivi billi jkun meħtieġ livell akbar ta’ impenn ta’ qabel l-irkant. Madankollu, il-livell ta’ garanzija tal-offerta ta’ qabel l-irkant għal DSR mhux ipprovat tħalla għal GBP 5 000/MW wara l-feedback mill-partijiet ikkonċernati matul il-konsultazzjoni, jiġifieri meta jitqabbel huwa ogħla għall-aggregaturi tad-DSR sabiex jiksbu kopertura tal-kreditu mingħand is-selliefa.

(43) L-Operatur tas-Sistema jippubblika fatturi degradanti speċifiċi għat-teknoloġija qabel it-tieqa ta’ prekwalifikazzjoni. Għall-maġġoranza tal-klassijiet tat-teknoloġija, dawn il-fatturi huma bbażati fuq prestazzjoni storika ta’ klassi tat-tip matul is-seba’ snin preċedenti u jirrappreżentaw il-kontribut medju mistenni tal-impjanti fi żminijiet ta’ stress fuq is-sistema fuq bażi speċifika għat-teknoloġija. Tintuża metodoloġija differenti għal xi klassijiet fejn l-evidenza storika tkun nieqsa jew tkun anqas rilevanti bħala gwida robusta għall-prestazzjoni futura (eż. interkonnetturi jew teknoloġiji innovattivi bħall-ħżin tal-batteriji). Il-fatturi rilevanti japplikaw għall-impjanti kollha ta’ teknoloġija speċifika, irrispettivament mill-età jew mill-istatus tagħhom. Il-fornituri tal-kapaċità li jirnexxu fl-irkant tal-kapaċità jirċievu pagamenti (bil-prezz uniformi tal-irkant) proporzjonati għall-fattur degradanti tagħhom moltiplikat bil-kapaċità ta’ konnessjoni tagħhom (volum li l-konnessjoni fiżika tagħhom mal-grilja tippermettilhom jesportaw fis-sistema). Wieħed mill-iskopijiet tar-reġim ta’ penali huwa li jiġi rfinat il-livell ta’ pagamenti minn dan il-livell stmat ta’ prestazzjoni għal-livell attwali ta’ prestazzjoni ta’ impjanti individwali.

2.4. Il-proċess tal-irkant

2.4.1. Stabbiliment tal-ammont ta’ kapaċità għall-irkant

(44) Id-deċiżjoni dwar jekk għandhomx isiru l-irkanti tal-kapaċità tittieħed kull sena u tkun informata minn valutazzjoni indipendenti tal-kapaċità elettrika mwettqa mill-Operatur tas-Sistema. Filwaqt li tħares 15-il sena ’l quddiem, NG tivvaluta l-evoluzzjoni probabbli tal-marġnijiet ta’ kapaċità futuri, il-kontribut tal-kapaċità interkonnessa u tad-DSR, u tirrakkomanda l-ammont tal-kapaċità meħtieġ sabiex jinkiseb standard ta’ affidabbiltà dejjiemi. B’dan il-mod, il-Gvern ikun jista’ jivvaluta kull sena jekk ikunx meħtieġ irkant tal-kapaċità.

(45) Id-deċiżjoni dwar kemm kapaċità għandha tiġi kkuntrattata f’kull irkant tal-kapaċità hija informata minn standard ta’ affidabbiltà dejjiemi. Standard ta’ affidabbiltà huwa livell oġġettiv ta’ sigurtà tal-provvista tal-elettriku, u huwa l-bażi għall-istabbiliment ta’ kurva tad-domanda qabel kull irkant tal-kapaċità.

(46) Ir-Renju Unit jinnota li l-ebda sistema tal-elettriku qatt ma tista’ tkun affidabbli 100 %, u li dejjem ikun hemm xi forma ta’ kompromess bejn il-kost sabiex tiġi pprovduta kapaċità addizzjonali ta’ riżerva u l-livell ta’ affidabilità miksub. L-istabbiliment ta’ standard ta’ affidabbiltà jippermetti li jsir dan il-kompromess peress li huwa jidentifika l-punt li fih il-benefiċċji addizzjonali tas-sigurtà jiġu misbuqa mill-kostijiet tal-provvista tal-kapaċità. Għandu l-għan li jagħti lill-investituri u lill-parteċipanti fis-suq ċarezza dwar l-objettivi fit-tul tal-Gvern b’rabta mas-sigurtà tal-provvista u li jgħin sabiex jitnaqqsu l-kostijiet għall-konsumaturi. Għandu wkoll l-għan ukoll li jiżgura li l-Gvern ma jkunx jista’ jikkuntratta aktar mil-livell ta’ kapaċità ekonomikament effiċjenti, li jipprevjeni akkwist żejjed tal-kapaċità tal-GB.

(47) Il-gvern tar-Renju Unit stabbilixxa standard ta’ affidabbiltà dejjiemi għas-suq tal-elettriku tal-GB ugwali għal aspettattiva ta’ telf bit-tagħbija ta’ 3 sigħat/sena. Dan isarraf f’livell ta’ sigurtà tas-sistema ta’ 99,97 %. L-aspettattiva ta’ telf tat-tagħbija hija l-għadd ta’ sigħat/perjodi fis-sena li fihom, fuq perjodu ta’ żmien twil, ikun statistikament mistenni li l-provvista ma tissodisfax id-domanda, u din tirrifletti l-livell ta’ kapaċità ekonomikament effiċjenti. L-istandard tal-affidabbiltà ġie stabbilit fuq bażi dejjiema, iżda għandu jkun hemm opportunità għall-Gvern sabiex jirrieżaminah jekk ikun meħtieġ.

(48) Kull sena, l-Operatur tas-Sistema jistabbilixxi kemm hija meħtieġa kapaċità sabiex jintlaħaq l-istandard ta’ affidabbiltà u jipprovdi parir lill-Gvern sat-30 ta’ Mejju f’Rapport dwar il-Kapaċità tal-Elettriku (ECR). Ir-rakkomandazzjoni dwar l-ammont ta’ kapaċità għall-ikuntrattar fl-irkanti tal-kapaċità sabiex jintlaħaq l-istandard ta’ affidabbiltà hija bbażata fuq il-valutazzjoni minn NG ta’ xenarji differenti għal-livell ta’ domanda għall-elettriku u għall-ammont ta’ kapaċità pprovduta mill-impjanti tal-enerġija li mhumiex eliġibbli għal pagamenti ta’ kapaċità, eż. ġenerazzjoni ta’ livelli baxxi ta’ karbonju, u b’hekk tistipula r-rakkomandazzjoni ta’ NG dwar jekk tridx tinkiseb kapaċità għas-sena tal-konsenja inkwistjoni permezz ta’ CM, u jekk iva, kemm. Ir-rapport ta’ NG jiġi skrutinizzat minn Bord indipendenti tal-Esperti Tekniċi (PTE) li jipprovdi parir lill-Gvern dwar ir-robustezza tal-analiżi u tar-rakkomandazzjonijiet.

(49) L-Operatur tas-Sistema juża firxa ta’ xenarji tad-domanda kif ukoll ta’ sensittivitajiet sabiex jitqiesu l-inċertezzi fit-temp, fid-disponibbiltà tal-impjant, fil-flussi tal-interkonnetturi u fil-livelli tal-ġenerazzjoni inkorporata. L-Operatur tas-Sistema mbagħad telimina l-kapaċità li ma tkunx tista’ tipparteċipa fl-irkant (pereżempju impjant b’livell baxx ta’ emissjonijiet tal-karbonju li jirċievi appoġġ ieħor) u l-kapaċità li jkollhha ftehimiet ta’ kapaċità kontinwi (eż. f’każijiet meta fornitur ta’ kapaċità jkollu ftehim pluriannwali li jkopri s-sena ta’ konsenja rilevanti).

(50) Imbagħad l-Operatur tas-Sistema juża metodoloġija ta’ “ottimizzazzjoni robusta” li timminimizza l-agħar eżitu possibbli f’termini ta’ kost tal-kapaċità u ta’ domanda mhux servuta fost ix-xenarji u s-sensitivitajiet kollha. L-immudellar jirriżulta f’sett ta’ għażliet għal ammont wieħed li għandu jiġi akkwistat u rakkomandazzjoni.

(51) Fin-notifika tal-2014, ir-Renju Unit ipprovda l-previżjoni murija fl-Illustrazzjoni 1 għal medda fil-kapaċità ta’ akkwist li tista’ tkun meħtieġa fil-perjodu mill-2018 sal-2030. L-Illustrazzjoni 2 turi previżjoni aġġornata minn Diċembru 2018. Illustrazzjoni 1 Stimi tal-2014 tal-kapaċità li għandha tiġi akkwistata f’xenarji differenti (GW) Illustrazzjoni 2 Stimi tal-2018 tal-kapaċità li għandha tiġi akkwistata f’xenarji differenti (GW)

(52) Il-Gvern jieħu d-deċiżjoni finali dwar kemm għandu jakkwista kapaċità f’kull irkant fuq il-bażi ta’ kurva tad-domanda, li tiġi dderivata skont il-metodoloġija stabbilita fil-premessi hawn taħt.

(53) Il-kurva tad-domanda tagħti lill-Gvern ċerta flessibbiltà fl-ammont ta’ kapaċità li għandu jikkuntratta minn sena għal sena skont il-kost. Il-kurva tad-domanda nieżla tippermetti li jsir kompromess bejn l-affidabbiltà u l-kost, sabiex tiġi akkwistataanqas kapaċità f’sena partikolari jekk il-prezz ikun għoli ħafna. Hija tgħin ukoll sabiex tnaqqas ir-riskji ta’ abbuż minħabba li tipprovdi limitu massimu fuq il-prezzijiet tal-irkant, u flessibilità biex takkwista inqas kapaċità jekk il-prezz ikun għoli — li t-tnejn li huma jnaqqsu l-opportunitajiet għall-parteċipanti li jgħollu l-prezzijiet billi jeżerċitaw il-poter tas-suq.

(54) Il-Gvern jippubblika l-kurva tad-domanda qabel kull irkant tal-kapaċità. Il-kurva tad-domanda tagħti r-relazzjoni bejn il-prezz tal-kapaċità u l-ammont tal-kapaċità fl-irkant mitlub mill-Operatur tas-Sistema. Kull kurva tad-domanda hija mibnija fuq il-bażi tal-livell ta’ kapaċità fil-mira meħtieġ sabiex jintlaħaq l-istandard ta’ affidabbiltà indikat mill-Operatur tas-Sistema u stima tal-kost raġonevoli ta’ kapaċità ġdida (il-kost nett ta’ parteċipant ġdid jew “net-CONE”). L-intersezzjoni ta’ dawn il-kapaċità fil-mira u n-net-CONE tistabbilixxi punt wieħed fil-kurva tad-domanda. L-Illustrazzjoni 3 ta’ hawn taħt tippreżenta eżempju tal-kurva tad-domanda għall-kapaċità. Illustrazzjoni 3 Kurva illustrattiva tad-domanda għall-kapaċità Sors: Awtoritajiet tar-Renju Unit

(55) Net-CONE jiġi ddeterminat fuq il-bażi tal-prezz uniformi mistenni tal-kapaċità fl-irkant u jiġi rivedut jekk ikun meħtieġ għal kull irkant, pereżempju fuq il-bażi ta’ stimi ġodda tal-kostijiet tal-inġinerija għal binja ġdida u fuq il-bażi ta’ informazzjoni miksuba fl-irkanti preċedenti. Il-kost ta’ parteċipant ġdid jiġi bbażat fuq stimi tal-kost kapitali ta’ kapaċità mibnija ġdida pprovduti minn rapport (19) ikkummissjonat mill-awtoritajiet tar-Renju Unit jekk jiġu assunti rata aċċettabbli minima ta’ 7,5 % u perjodu ta’ ħlas lura fuq 25 sena.

(56) Flimkien mal-livell ta’ kapaċità fil-mira u n-net-CONE, parametri ewlenin oħra tal-kurva tad-domanda huma: il-limitu massimu tal-prezz tal-irkant (il-prezz massimu li bih il-Gvern huwa lest li jixtri l-kapaċità), il-limitu tal-prenditur tal-prezzijiet (il-prezz massimu li bih l-impjanti eżistenti jistgħu joffru kapaċità fl-irkant (20)) u l-livell minimu ta’ provvista meħtieġ sabiex isir l-irkant (rekwiżit minimu tal-kompetizzjoni). Il-Gvern jikkonferma l-parametri finali tal-irkant għal kull irkant ta’l-kapaċità eżattament qabel ma jinfetaħ it-perjodu rilevanti ta’ prekwalifikazzjoni.

(57) Il-limitu massimu tal-prezz tal-irkant jiddetermina l-ogħla limitu tal-kurva tad-domanda – jiġifieri l-prezz li bih ma tiġix irkantata kapaċità ulterjuri. L-iskop ta’ limitu massimu fuq il-prezzijiet huwa li l-konsumaturi Ingliżi jkunu protetti minn problemi imprevisti fl-irkant, bħal nuqqas ta’ kompetizzjoni jew abbuż ta’ saħħa fis-suq mill-parteċipanti. Madankollu, skont l-awtoritajiet tar-Renju Unit, l-iffissar tal-limitu massimu baxx wisq fuq il-prezz tal-irkant jista’ jaqta’ qalb l-offerenti u jnaqqas il-kompetizzjoni, u għalhekk huwa importanti li l-limitu massimu fuq il-prezz ikun stabbilit f’livell li jħeġġeġ il-kompetizzjoni fl-irkant tal-kapaċità, u jippermetti lis-suq jistabbilixxi prezz effiċjenti għal kapaċità ġdida fuq il-bażi tal-ġudizzju tal-parteċipanti tar-riskji u tar-redditi potenzjali fis-swieq tal-elettriku u tal-kapaċità. Il-ksib tal-livell it-tajjeb tal-limitu massimu fuq il-prezzijiet jiddependi fuq valutazzjoni tal-grad ta’ inċertezza madwar l-istima ċentrali tan-net-CONE.

(58) Fl-2014, il-Gvern tar-Renju Unit stabbilixxa l-limitu massimu fuq il-prezzijiet fil-livell ta’ GBP 75/kW. Ir-Renju Unit spjega li dan il-limitu massimu fuq il-prezz huwa ogħla mill-prezz uniformi mmudellat fl-irkant f’firxa ta’ xenarji kredibbli, iżda mhux għoli tant li jippermetti lill-impjanti jeżerċitaw saħħa sinifikanti fis-suq jekk ikun hemm binja ġdida limitata li tipparteċipa. Huwa jaġixxi wkoll sabiex jiżgura li binja ġdida ma tkunx tista’ tfittex li tirkupra l-kostijiet fissi kollha tagħha fl-offerta tagħha fl-irkant – irid iqis tal-anqas parzjalment id-dħul mis-suq tal-enerġija u l-ħlasijiet tas-suq tal-kapaċità lil hinn mit-tul tal-kuntratt inizjali sabiex il-proġett ikun vijabbli.

(59) Il-Gvern għandu wkoll opportunità oħra qabel l-irkant sabiex ikun sodisfatt li jku hemm kompetizzjoni suffiċjenti fl-irkant. Partijiet li jkunu prekawlifikati sabiex jipparteċipaw fl-irkant iridu jikkommettu ġimagħtejn qabel l-irkant jekk ikunux se joffru kapaċità fl-irkant. Imbagħad il-Gvern ikun jista’ jirrevedi l-lista ta’ unitajiet ta’ kapaċità li se jieħdu sehem fl-irkant – billi pereżempju jqis il-volum tal-provvista offruta, it-taħlita ta’ teknoloġiji, u s-sjieda tal-unitajiet offruti – u jista’ jħassar l-irkant jekk ma jkunx sodisfatt li l-proċess ser ikun kompetittiv biżżejjed sabiex jinkiseb valur tajjeb għall-konsumaturi.

2.4.2. Frekwenza u format tal-irkant

(60) L-irkant tal-kapaċità jsir kull sena għall-konsenja fi żmien erba’ snin: pereżempju, l-irkant tal-2014 kien għal konsenja fl-2018/19, bis-sena tal-konsenja li tibda mill-1 ta’ Ottubru 2018 sat-30 ta’ Settembru 2019. Sa mill-implimentazzjoni tal-miżura fl-2014, saru erba’ irkanti ta’ erba’ snin bil-quddiem: fl-2014, fl-2015, fl-2016 u fl-2017. L-irkant ta’ erba’ snin bil-quddiem skedat għall-2018 bil-konsenja fl-2022 twaqqaf mir-Renju Unit wara l-annullament tad-deċiżjoni tal-Kummissjoni tal-2014 permezz tas-sentenza tal-QĠ. Sabiex jiżguraw il-provvista fl-2022, f’Diċembru 2018 l-awtoritajiet tar-Renju Unit qalu li, bħala parti mill-miżura nnotifikata, fl-2019 huma se jorganizzaw b’mod eċċezzjonali irkant ta’ tliet snin bil-quddiem (ara l-premessa 18(d) aktar ’il fuq).

(61) Irkant ieħor ta’ sena bil-quddiem isir fis-sena li tiġi eżatt qabel is-sena tal-konsenja tal-irkant ewlieni. Il-proċess għall-iffissar tal-kurva tad-domanda għal dan l-irkant huwa l-istess bħal dak għall-irkant ewlieni (ta’ erba’ snin bil-quddiem) – bid-deċiżjoni finali meħuda mill-Gvern fuq il-bażi tal-analiżi pprovduta mill-Operatur tas-Sistema. L-irkant ta’ sena bil-quddiem jiżgura li jinkiseb l-ammont it-tajjeb ta’ kapaċità meta jkunu disponibbli previżjonijiet aktar preċiżi tad-domanda u huwa importanti sabiex kapaċità tad-DSR (li ssib li jkun diffiċli li tipparteċipa f’irkant erba’ snin qabel il-konsenja) tkun tista’ tipparteċipa b’mod attiv fil-mekkaniżmu. Mill-implimentazzjoni tal-miżura fl-2014, sar irkant ta’ sena bil-quddiem fil-bidu tal-2018 għas-sena tal-konsenja 2018/2019 (21). Kif imsemmi fil-premessa 18(a) aktar ’il fuq, f’Ġunju 2019 sar irkant T-1 supplimentari ta’ sostituzzjoni u kundizzjonali għas-sena tal-konsenja 2019/20.

(62) Xi kapaċità tinżamm lura mill-irkant ta’ erba’ snin bil-quddiem u “tiġi riżervata” għall-irkant ta’ sena bil-quddiem. Fl-2014 u fl-2015, l-ammont ta’ kapaċità riżervata kien ibbażat fuq valutazzjoni tal-ammont ta’ DSR kosteffettiv li jista’ jipparteċipa fi rkant, u ġie ppubblikat meta ġiet ippubblikata l-kurva tad-domanda għall-irkant ta’ erba’ snin bil-quddiem (2,5 GW). F’Marzu 2016 sar rieżami tal-metodoloġija użata sabiex jiġi ddeterminat is-sehem imwarrab f’T-1 mill-Gvern tar-Renju Unit. Wara r-rieżami, ġiet miftiehma metodoloġija ġdida ta’ “twarrib” ibbażata fuq l-applikazzjoni ta’ intervall ta’ kunfidenza ta’ 95 % skont ir-rakkomandazzjoni annwali tal-kapaċità ta’ T-4 tan-National Grid li hija stabbilita fl-ECR u li ilha tintuża mill-2016. Meta timmudella l-proċess tal-Anqas Dispjaċir (LWR) fl-ECR, National Grid tikseb intervall ta’ kunfidenza ta’ 95 % skont ir-rakkomandazzjoni dwar il-kapaċità. It-Tabella 3 ta’ hawn taħt tippreżenta l-volum imwarrab għall-irkanti T-1. Tabella 3 Twarrib ta’ T-1 u l-Kapaċità ta’ Akkwist fis- (GW) Sena T-1 ta’ Konsenja Mira ta’ Akkwist fl-irkant T-4 Kapaċità mwarrba għal T-1 Mira ta’ Akkwist f’T-1 Ammont Akkwistat fl-irkant T-1 2018/19 48,6 2,5 4,9 5,79 2019/20 (irkant kondizzjonali) 44,7 2,5 2,7 3,68 2020/21 51,7 0,6 Mhux Applikabbli Mhux Applikabbli 2021/22 49,2 0,4 Mhux Applikabbli Mhux Applikabbli

(63) Jekk id-domanda tonqos bejn l-irkanti ta’ erba’ snin bil-quddiem u dawk ta’ sena bil-quddiem, jonqos l-ammont ta’ kapaċità rkantata fl-irkant ta’ sena bil-quddiem. Madankollu, minħabba li l-irkanti ta’ sena bil-quddiem jipprovdu perkors aħjar għas-suq għad-DSR, fl-2014, il-Gvern tar-Renju Unit ħa impenn li jakkwista fl-irkanti ta’ sena bil-quddiem tal-anqas 50 % tal-kapaċità riżervata erba’ snin qabel. Fl-irkant T-1 għas-sena tal-konsenja 2018/2019, ġiet akkwistata aktar mid-doppju tal-kapaċità riżervata erba’ snin qabel (4,9 GW meta mqabbla ma’ 2,5 GW oriġinarjament prevista) filwaqt li, fl-irkant kundizzjonali T-1 għas-sena tal-konsenja 2019/2020, anki l-mira għall-akkwist kienet ogħla mill-kapaċità li oriġinarjament kienet imwarrba (2,7 GW meta mqabbel ma’ 2,5 GW).

(64) Il-Gvern tar-Renju Unit jistenna li jagħmel irkanti tal-kapaċità T-4 u T-1 ta’ kull sena, iżda biss ladarba titlesta l-prekwalifikazzjoni għal irkant, meta l-Gvern ikun jista’ jieħu deċiżjoni finali dwar jekk jagħmilx irkant tal-kapaċità.

(65) Il-Gvern tar-Renju Unit għandu d-diskrezzjoni li jħassar jew jipposponi l-irkant fi kwalunkwe waqt sal-bidu tal-ewwel sessjoni tal-irkant. Jekk il-Gvern ma jagħżilx li jħassar l-irkant, l-irkant jipproċedi awtomatikament. Malli jibda l-irkant, il-Gvern ikollu biss id-diskrezzjoni li jiċħad ir-riżultat tal-irkant jekk ikun hemm raġunijiet validi sabiex jissuspetta li NG, bħala korp tal-konsenja, ma jkunx wettaq l-irkant skont ir-Regolamenti u r-Regoli. Jekk il-Gvern ma jagħżilx li jħassar l-irkant, l-irkant jiġi vvalidat awtomatikament. Ladarba rkant ikun beda, il-Gvern ma jkollu l-ebda diskrezzjoni sabiex jinfluwenza l-eżitu tiegħu.

(66) Kull irkant tas-Suq tal-Kapaċità huwa rkant bi prezzijiet uniformi li fih il-ħin jibda jonqos u li fih il-parteċipanti kollha li jirbħu jitħallsu l-aħħar offerta aċċettata. L-irkant isir fuq il-bażi ta’ regoli predefiniti. L-irkantatur iħabbar prezz għoli fil-bidu tal-irkant u l-parteċipanti eliġibbli jissottomettu offerti sabiex jindikaw kemm huma lesti li jfornu kapaċità b’dak il-prezz. Dan il-proċess jiġi ripetut f’ċikli suċċessivi skont skeda predeterminata sakemm l-irkant isib l-anqas prezz li fih id-domanda tkun daqs il-provvista. Il-parteċipanti kollha li jirbħu jitħallsu l-istess prezz uniformi (mudell “pay-as-clear”). Barra minn hekk, jeżisti numru ta’ miżuri mmirati sabiex inaqqsu r-riskji ta’ abbuż u jiżguraw eżitu effiċjenti.

(67) Meta jiddeċiedu kemm kapaċità se jipprovdu bi kwalunkwe prezz tal-kapaċità partikolari, il-parteċipanti jkunu mistennija jqisu l-possibbiltà li jagħmlu dħul fis-suq tal-enerġija. Id-dħul mistenni mis-suq tal-enerġija jvarja bejn il-fornituri skont il-fatturi ta’ tagħbija mistennija, il-prezzijiet bl-ingrossa u l-kostijiet tal-fjuwil u tal-karbonju tagħhom.

(68) Fl-2014, DSR “għat-tnaqqis fl-użu” (“turn-down”), DSR derivat mill-ġenerazzjoni u ġenerazzjoni inkorporata (jew konnessa mad-distribuzzjoni) (sa 50 MW) kienu meqjusa mir-Renju Unit bħala setturi ġodda li jeħtieġu appoġġ addizzjonali sabiex ikunu megħjuna fit-tħejjija għall-kompetizzjoni fl-irkantijiet ewlenin tas-CM. B’riżultat ta’ dan, saru żewġ irkanti tranżizzjonali (TAs) għall-2016 u għall-2017 sabiex jappoġġjawhom. Filwaqt li l-ewwel irkant tranżizzjonali kien tabilħaqq miftuħ għat-tliet kategoriji ta’ kapaċità deskritti hawn fuq, il-livell ta’ suċċess tal-ġenerazzjoni integrata (jew konnessa mad-distribuzzjoni) u tad-DSR derivat mill-ġenerazzjoni fl-ewwel irkant tat-TA, u fl-irkanti T-4 fl-2014 u l-2015, wassal sabiex ir-Renju Unit iqis li dawn il-parteċipanti kienu maturi biżżejjed sabiex jikkompetu b’suċċess fl-irkanti ewlenin tas-CM kontra tipi oħra ta’ kapaċità mingħajr aktar appoġġ delimitat. Għaldaqstant ir-Renju Unit eskluda dawn ir-riżorsi mit-tieni (u l-aħħar) irkant tat-TA u, għalhekk, setgħu jipparteċipa biss id-DSR “għat-tnaqqis fl-użu”. Barra minn hekk, għat-tieni TA, ir-Renju Unit indika li huwa ddeċieda li jittestja jekk livell ta’ parteċipazzjoni aktar baxx (jiġifieri 500 kW minflok 2MW) jistax ikun emenda siewja għar-reġim tas-Suq tal-Kapaċità dejjiemi għall-parteċipanti kollha. It-Tabella 4 turi r-riżultati tat-TA. Tabella 4 Kapaċità (degradata, MW) li tiżgura ftehimiet permezz tal-irkanti tal-Arranġamenti Tranżizzjonali L-1el Irkant tat-TA It-2ni Irkant tat-TA Ġenerazzjoni konnessa mad-distribuzzjoni 328 Mhux Applikabbli Total ta’ DSR, li minnu: 475 312 — DSR derivat mill-ġenerazzjoni 322 Mhux Applikabbli — DSR għat-tnaqqis fl-użu: — Inkluża l-kapaċità < 2MW 153 — Mhux Applikabbli 312 — 8,5 (li jirrappreżentaw 8 CMUs) Total 803 312

(69) It-Tabella 5 turi, għal kull irkant miżmum mill-2014, l-ammont rakkomandat ta’ NG li għandu jinkiseb, il-volum fil-mira approvat mis-Segretarju tal-Istat u l-ammont eventwalment akkwistat fl-irkanti T-4 u T-1. Tabella 5 Rekwiżiti tal-Kapaċità (GW) Ammont rakkomandat fl-ECR min-National Grid għall-akkwist Rakkomandazzjoni nazzjonali ġġustata tan-National Grid dwar l-ammont li għandu jinxtara fl-irkant wara l-prekwalifikazzjoni Ammont għall-akkwist Volum fil-mira approvat mis-Segretarju tal-Istat Ammont akkwistat fl-irkant T-4 2014 53,3 48,6 48,6 49,3 (22) T-4 2015 47,9 44,7 45,4 46,4 T-4 2016 49,7 51,1 51,7 52,4 T-4 2017 50,5 49,2 49,2 50,4 T-1 2017 6,3 4,9 4,9 5,79 T-1 2019 (irkant kundizzjonali 4,6 4,3 (Novembru 2018) 2,3 (Mejju 2019) 2,7 3,6

2.4.3. Prendituri tal-prezzijiet

(70) Sabiex tittaffa s-saħħa fis-suq fl-irkant, fornituri potenzjali ta’ kapaċità li prekwalifikaw jiġu kklassifikati bħala “prendituri tal-prezzijiet” (li ma jistgħux joffru aktar minn limitu relattivament baxx) jew “produtturi tal-prezzijiet” (li jistgħu). Il-fornituri tal-kapaċità eżistenti huma prendituri tal-prezzijiet awtomatikament. Dawk li jidħlu ġodda u r-riżorsi tad-DSR huma kklassifikati bħala produtturi tal-prezzijiet, u huma ħielsa li joffru sal-limitu ġenerali fuq il-prezz tal-irkant. Skont ir-Renju Unit, din id-distinzjoni ssaħħaħ l-inċentivi għall-parteċipanti sabiex joffru valur reali tal-kapaċità tagħhom u ttaffi r-riskju li l-impjanti eżistenti b’kostijiet aktar baxxi jippruvaw jistabbilixxu prezz għoli fis-snin fejn ma jkunx hemm bżonn ta’ parteċipanti ġodda. Ir-Renju Unit jargumenta li l-limitu tal-prenditur tal-prezzijiet jenħtieġ li jiġi stabbilit f’livell li jkopri l-maġġoranza tal-impjanti eżistenti, filwaqt li jkun fi prezz baxx biżżejjed sabiex itaffi r-riskju ta’ abbuż. Il-limitu tal-prenditur tal-prezzijiet ġie stabbilit għal GBP 25/kW (50 % net CONE). Dan huwa għoli biżżejjed sabiex ikopri l-maġġoranza tal-impjanti eżistenti. Fl-2014, l-immudellar tar-Renju Unit issuġġerixxa li dan ikun ikopri madwar 80 % tal-impjanti eżistenti. It-Tabella 6 turi li fir-realtà, madwar 60 % tal-impjanti eżistenti ġew koperti mil-limitu tal-prenditur tal-prezzijiet. GBP 25/kW huwa wkoll ferm anqas mill-kost mistenni ta’ parteċipant ġdid. B’riżultat ta’ dan, limitu tal-prenditur tal-prezzijiet ta’ GBP 25/kW itaffi wkoll ir-riskju ta’ abbuż. Tabella 6 Impjanti Eżistenti koperti mil-Limitu tal-Prenditur tal-Prezzijiet mill-2014 Irkant Impjant Eżistenti kopert mil-Limitu tal-prenditur tal-prezzijiet Kapaċità (MW) % Prezz Uniformi (GBP/kw) 2014 T-4 25 007 67 19,40 2015 T-4 39 286 80 18,00 2016 T-4 29 548 56 22,50 2017 T-4 31 099 57 8,40 2017 T-1 2 306 29 (23) 6,00 2019 T-1 (kundizz.) 1 758 (24) 49 0,77

(71) Impjanti eżistenti b’kostijiet partikolarment għoljin jistgħu jitħallew jipparteċipaw bħala produtturi tal-prezzijiet (u joffru aktar mil-limitu tal-prenditur tal-prezzijiet), iżda jridu jipprovdu ġustifikazzjoni għall-bżonn ta’ livell ogħla ta’ ħlas (pereżempju ċertifikat tal-bord u pjan ta’ direzzjoni tan-negozju ppreżentat lill-bord tal-fornitur). Din il-ġustifikazzjoni trid tiġi pprovduta lil Ofgem, u tista’ tintuża bħala parti minn kwalunkwe investigazzjoni dwar abbuż tas-saħħa fis-suq.

(72) Kwalunkwe fornitur eżistenti li joffri prezz ogħla mil-limitu ta’ “produttur tal-prezzijiet” u ma jirċivix ftehim ta’ kapaċità fl-irkant, iżda jkompli jopera fis-sena tal-konsenja, x’aktarx li jiġi investigat minn Ofgem, li tista’ tuża l-informazzjoni pprovduta flimkien mal-offerta ta’ ffissar tal-prezzijiet tal-irkant.

(73) Parteċipanti ġodda jistgħu jiffissaw prezz mingħajr ma jiġġustifikaw l-offerta tagħhom, għalkemm jekk jiġi perċepit li kienu qed jippruvaw jeżerċitaw saħħa fis-suq, jistgħu jkunu soġġetti għal investigazzjoni minn Ofgem bħala parti mir-rwol normali tagħha ta’ infurzar. Il-livell tal-offerta huwa fi kwalunkwe każ limitat mil-limitu massimu fuq il-prezzijiet stabbilit fil-kurva tad-domanda pprovduta minn qabel l-irkant.

2.4.4. Durata tal-Ftehim ta’ Kapaċità

(74) Jekk ikollhom suċċess fl-irkant, il-fornituri tal-kapaċità jingħataw ftehim ta’ kapaċità bil-prezz uniformi. It-tul tal-ftehimiet ta’ kapaċità disponibbli jvarja sabiex jiġu żgurati kundizzjonijiet ekwi bejn il-fornituri tal-kapaċità.

(75) Ħafna mill-fornituri tal-kapaċità eżistenti għandhom aċċess għal ftehimiet ta’ sena; il-fornituri tal-kapaċità ta’ ġenerazzjoni li jagħmlu nefqa kapitali ’l fuq mil-limitu oriġinali ta’ GBP 125/kW (rinnovament ta’ impjanti) huma eliġibbli għal ftehimiet ta’ kapaċità sa massimu ta’ tliet snin; il-fornituri tal-kapaċità ta’ ġenerazzjoni li jagħmlu nefqa kapitali ’l fuq mil-limitu oriġinali ta’ GBP 250/kW (impjanti ġodda) huma eliġibbli għal ftehimiet ta’ kapaċità sa massimu ta’ 15-il sena. Dawn il-limiti jiġu riveduti kull sena u kienu soġġetti għal żidiet żgħar matul iż-żmien, hekk kif kienu GBP 135/kW u GBP 270/kW rispettivament f’Diċembru 2018. Ftehimiet ta’ aktar minn sena huma disponibbli biss għal parteċipanti fl-irkant ta’ erba’ snin bil-quddiem.

(76) Sabiex tiġi żgurata ċ-ċertezza regolatorja u titrawwem il-kunfidenza tal-investituri fil-mekkaniżmi, it-termini ewlenin ta’ ftehim tal-kapaċità huma jiġu “anterjorizzati” (25) (soġġetti għal kwalunkwe regolamentazzjoni futura li tistabbilixxi mod ieħor, għalkemm ma sar ebda tibdil bħal dan s’issa). Dawn it-termini ewlenin huma: (a) tul tal-ftehim; (b) il-prezz tal-kapaċità u l-intitolament għall-ħlas; (c) ċifra tal-obbligu u tad-degradazzjoni tal-kapaċità; (d) objettivi intermedji tat-tlestija u tariffi ta’ terminazzjoni applikabbli; (e) responsabbiltà massima għall-penali.

(77) Ir-Renju Unit jargumenta li r-raġuni għal kuntratti fuq perjodu ta’ żmien itwal għal parteċipanti ġodda hija li tgħin sabiex tippromwovi dħul ġdid kompetittiv fis-suq. L-għoti tal-possibbiltà sabiex dawk li jidħlu ġodda jkunu jistgħu jirċievu kuntratt fit-tul jippermetti lil dawk li jidħlu ġodda jiżguraw finanzjament b’kost aktar baxx għall-investiment tagħhom. Ir-Renju Unit jemmen li dan jista’ jgħin sabiex inaqqas l-ostakli għad-dħul ta’ kumpaniji indipendenti li ma jistgħux jiffinanzjaw l-investiment f’kapaċità ġdida fuq il-bażi tad-dħul minn impjanti oħra fil-portafoll tagħhom. Għalhekk, billi jħeġġu l-kompetizzjoni fis-suq, il-kuntratti aktar fit-tul jistgħu jgħinu sabiex inaqqsu l-kostijiet għall-konsumaturi kemm fis-swieq tal-enerġija kif ukoll fis-swieq tal-kapaċità. Skont l-awtoritajiet tar-Renju Unit, il-kuntratti aktar fit-tul jenħtieġ li jnaqqsu wkoll ir-riskju li l-parteċipanti li jkollhom kostijiet għoljin ta’ investiment jew ta’ rinnovament jgħabbu dawn il-kostijiet kollha fi ftehim ta’ sena waħda.

2.5. Suq sekondarju (kummerċ)

(78) Bejn l-irkant u l-konsenja u fis-sena/snin tal-konsenja, il-parteċipanti jkunu jistgħu jaġġustaw il-pożizzjoni tagħhom permezz tan-negozjar, eż. billi jieħdu obbligu akbar jew iżgħar, jew billi jsibu kapaċità alternattiva sabiex ilaħħqu man-nuqqasijiet temporanji. Il-kummerċ sekondarju huwa għodda importanti għall-partijiet sabiex jimmaniġġjaw ir-riskju tagħhom ta’ skopertura għal penali fis-Suq tal-Kapaċità. Hemm forom differenti ta’ kummerċ sekondarju permessi mis-Suq tal-Kapaċità: kummerċ finanzjarju, riallokazzjoni tal-volum u kummerċ tal-obbligi.

2.6. Konsenja

(79) Is-Suq tal-Kapaċità jsegwi mudell tal-“enerġija fornita”: il-fornituri tal-kapaċità huma obbligati jfornu l-enerġija kull meta tkun meħtieġa sabiex jiżguraw is-sigurtà tal-provvista, jiġifieri f’sitwazzjonijiet ta’ stress reali fuq is-sistema. Dawn jaffaċċjaw penali jekk jonqsu milli jagħmlu dan. Il-mudell jinkludi wkoll ittestjar fiżiku addizzjonali tal-kapaċità. Nuqqas li tintwera kapaċità sal-livell meħtieġ fuq in-numru meħtieġ ta’ okkażjonijiet jirriżulta fit-telf ta’ pagamenti tal-kapaċità sakemm jintwera b’suċċess.

2.6.1. L-obbligu tal-ftehim ta’ kapaċità

(80) Skont l-obbligu tal-ftehim ta’ kapaċità, l-avvenimenti ta’ stress fuq is-sistema huma ddefiniti bħala kwalunkwe perjodu ta’ saldu ta’ nofs siegħa li fih ikun esperjenzat kontroll tal-vultaġġ jew tnaqqis ikkontrollat tat-tagħbija fi kwalunkwe punt fis-sistema għal 15-il minuta jew aktar. Il-fornituri huma mitluba jiddeterminaw ir-rispons tagħhom f’dawn il-ħinijiet, u jevitaw li jiksru kwalunkwe kodiċi eżistenti jew kundizzjoni tal-liċenzja. S’issa, kien hemm biss żewġ Avviżi dwar is-Suq tal-Kapaċità maħruġa mill-operatur tas-sistema, fil-31 ta’ Ottubru 2016 u fis-7 ta’ Novembru 2016. Ix-xitwa (2018/19) kellha tkun l-ewwel sena tal-operazzjoni sħiħa tal-miżura.

(81) Sabiex jiġi żgurat li l-parteċipanti jkunu jistgħu jimmaniġġjaw b’mod adegwat ir-riskju ta’ skopertura għall-penali, eż. ir-riskju li numru ta’ impjanti jittrippjaw fl-istess ħin, l-Operatur tas-Sistema ppubblika avviż ta’ stress fuq is-sistema permezz ta’ “Twissija tas-Suq tal-Kapaċità”, fuq il-bażi tal-metodoloġija stabbilita fir-Regoli tas-Suq tal-Kapaċità (8.4.6) (26). Sakemm ma tkunx inħarġet din it-twissija, avveniment ta’ skarsezza ma jqanqal l-ebda penali tal-Kapaċità fis-Suq jew pagament ta’ “kunsinna żejda”.

(82) Il-ftehimiet ta’ kapaċità jobbligaw lill-parteċipanti jfornu kwantità speċifikata ta’ elettriku. L-obbligu ta’ fornitur fil-mument tal-avvenimenti ta’ stress jiġi kkalkolat mill-obbligi tiegħu li jkun daħal għalihom permezz ta’ rkantijiet ta’ erba’ snin u ta’ sena bil-quddiem, flimkien ma’ kwalunkwe obbligu nnegozjat f’suq sekondarju li jkun daħal għalih għall-perjodi speċifiċi ta’ saldu li fihom iseħħ avveniment ta’ stress.

(83) F’perjodi ta’ stress preċeduti minn twissija tas-Suq tal-Kapaċità b’avviż minn qabel minimu ta’ erba’ sigħat, l-obbligi tal-fornituri “jsegwu t-tagħbija”. Dan ifisser li huma meħtieġa biss li jkunu qed jiġġeneraw l-elettriku jew li jnaqqsu d-domanda sal-livell totali tal-obbligu tagħhom jekk il-kapaċità kollha, li għaliha jkunu ġew konklużi ftehimiet ta’ kapaċità fis-suq, tkun meħtieġa sabiex tissodisfa d-domanda. F’każ ta’ stress fejn 70 % biss ta’ din il-kapaċità totali tkun meħtieġa sabiex tissodisfa d-domanda, kull fornitur ikun meħtieġ biss li jiġġenera l-elettriku jew inaqqas id-domanda sa 70 % tal-obbligu sħiħ tal-kapaċità tiegħu.

(84) Skont l-awtoritajiet tar-Renju Unit, l-obbligi ta’ segwitu tat-tagħbija huma xierqa sabiex ikun żgurat li l-ġeneraturi jkollhom inċentivi sabiex joperaw b’mod effiċjenti fis-suq, u huma proporzjonati għad-dannu kkawżat lill-konsumaturi minn kwalunkwe tagħbija mitlufa. Jekk kull parteċipant jirriskja li jiġi ppenalizzat għall-obbligu tal-kapaċità totali sħiħa tiegħu kull meta jkun hemm stress fuq is-sistema, is-Suq tal-Kapaċità jkun joħloq sinjali sabiex l-impjanti jibqgħu operazzjonali anke meta jkun ekonomikament ineffiċjenti li jagħmlu dan – u b’hekk jiżdiedu kemm l-emissjonijiet kif ukoll il-kontijiet tal-konsumatur.

2.6.2. Penali

(85) Ir-reġim tal-penali għandu l-għan li jipprovdi lill-fornituri tal-kapaċità b’inċentivi sabiex ifornu l-enerġija meta tkun meħtieġa. L-unitajiet bi prestazzjoni anqas mil-livell mistenni ta’ prestazzjoni jiġu penalizzati, filwaqt li dawk li jaqbżu l-livell mistenni jirċievu pagamenti għal konsenja eċċessiva, sabiex fi tmiem is-sena l-pagamenti tal-kapaċità ta’ kull unità jkunu jirriflettu l-prestazzjoni tagħhom b’mod ġenerali. Ir-reġim tal-penali jikkonsisti fi tliet elementi ewlenin: (a) limitu massimu ta’ responsabbiltà ta’ kull xahar ta’ 200 % tad-dħul mill-kapaċità ta’ kull xahar ta’ fornitur, li, fid-dawl tal-ponderazzjoni tal-pagamenti ta’ kull xahar skont id-domanda tas-sistema, jista’ jesponi lill-fornituri għal responsabbiltà ta’ penali ta’ mhux aktar minn 20 % tad-dħul annwali tagħhom fi kwalunkwe xahar; (b) limitu annwali kumplessiv ta’ 100 % tad-dħul annwali; (c) rata ta’ penali stabbilita fil-livell ta’ 1/24 tal-pagamenti annwali tal-kapaċità tal-fornitur.

2.6.3. Reġim ta’ ttestjar

(86) Ir-reġim tal-penali huwa kkomplimentat minn sistema rigoruża ta’ dimostrazzjonijiet tal-prestazzjoni sabiex jiġi żgurat li l-fornituri tal-kapaċità jkunu jistgħu jipprovdu l-enerġija meta tkun meħtieġa u jirċievu biss pagamenti tal-kapaċità jekk ikunu affidabbli. Dan huwa partikolarment importanti għal dawk is-snin tal-konsenja mingħajr avvenimenti ta’ stress li fihom il-prestazzjoni tal-fornituri tal-ittestjar tiżgura li l-fornituri jkunu kapaċi li jipprovdu fiżikament skont l-obbligi tal-kapaċità tagħhom.

2.7. Il-baġit, il-finanzjament tal-miżura u l-flussi tal-pagamenti

(87) It-Tabella 7 turi sommarju tal-eżitu tad-diversi rkanti tas-suq tal-kapaċità li seħħew mill-2014, inklużi l-irkanti tranżizzjonali (TA). Tabella 7 Sommarju tal-Eżiti tal-Irkanti tas-Suq tal-Kapaċità Irkant Kapaċità akkwistata fi rkant GW Prezz Uniformi GBP/kW Baġit totali għall-Kapaċità impenjat fl-irkant (27) GBP miljuni T-4 2014 49,3 19,40 1 734 T-4 2015 46,4 18,00 1 082 T-4 2016 52,4 22,50 2 012 T-4 2017 50,4 8,40 500 T-1 2017 5,8 6,00 35 T-1 2019 (kundizzjonali) 3,6 0,77 3 TA 2016 0,8 27,50 22 TA 2017 0,3 45,00 14

(88) Skont l-Artikolu 6(1) tar-Regolamenti tal-2014 dwar il-Kapaċità tal-Elettriku (Pagamenti tal-Fornitur, eċċ), il-fornituri lliċenzjati kollha jridu jħallsu tariffa tal-fornitur tas-suq tal-kapaċità, sabiex jiffinanzjaw il-kostijiet tas-Suq tal-Kapaċità (jiġifieri dawk imġarrba sabiex jiġu ffinanzjati l-pagamenti tal-kapaċità lill-fornituri) skont il-proċess li ġej: (a) il-pagamenti jitqassmu skont id-domanda tas-sistema – għalhekk il-fornituri tal-kapaċità jirċievu proporzjon ogħla tal-pagamenti tagħhom matul ix-xhur ta’ domanda għolja (jiġifieri matul ix-xitwa) u proporzjon aktar baxx f’perjodi ta’ domanda baxxa. (b) tliet xhur qabel il-bidu tas-sena tal-konsenja, il-fornituri jbassru d-domanda tagħhom matul il-perjodu ta’ bejn l-4 u s-7 pm fil-ġranet kollha ta’ fost il-ġimgħa mill-bidu ta’ Novembru sa tmiem Frar u jinnotifikaw dawn l-istimi lill-Korp ta’ Saldu. (c) it-tariffi tal-fornituri jiġu ddeterminati fuq il-bażi tas-sehem tas-suq previst tagħhom u t-tariffi ta’ kull xahar jiġu imposti fuq il-fornituri lliċenzjati sabiex jaqblu mal-profil tal-pagamenti lill-fornituri tal-kapaċità. It-tariffi tal-fornituri jiġu kkalkolati fuq il-bażi tad-domanda bejn l-4 u s-7 pm fil-ġranet fost il-ġimgħa xitwin sabiex il-fornituri jiġu inċentivati jnaqqsu d-domanda għall-elettriku tal-klijenti tagħhom fil-ħinijiet li fihom id-domanda tipikament tkun l-ogħla. Dan jenħtieġ li jnaqqas l-ammont ta’ kapaċità li huwa meħtieġ, u għalhekk inaqqas il-kost tas-Suq tal-Kapaċità. (d) It-tariffi tal-fornituri jiġu aġġornati sabiex jirriflettu d-data attwali dwar is-sehem mis-suq malli ssir disponibbli bħal fil-proċess ta’ rikonċiljazzjoni eżistenti tal-Kodiċi ta’ Bbilanċjar u ta’ Saldu (BSC). Dan il-proċess ta’ rikonċiljazzjoni ikompli għal 14-il xahar hekk kif tasal id-data riveduta tad-domanda.

(89) Il-flussi kollha ta’ pagament assoċjati mas-Suq tal-Kapaċità, għall-parteċipanti kollha, jiġu kkalkolati u amministrati mill-Korp ta’ Saldu, assistit minn fornitur ta’ servizz ta’ saldu (Elexon). Ir-rwol u r-responsabbiltajiet tal-Korp ta’ Saldu u ta’ Elexon huma deskritti fit-Taqsima 2.2.

(90) Il-ħlasijiet tal-kapaċità jiġu ddeterminati bl-ammonti stabbiliti fil-ftehim ta’ kapaċità ta’ kull fornitur wara l-eżitu tal-irkant rilevanti għal kull sena tal-konsenja: il-pagamenti ta’ kapaċità daqs l-ammont tal-kapaċità li l-fornituri ta’ kapaċità li jirnexxu joffru fl-irkant tal-kapaċità, immoltiplikati bil-prezz uniformi.

(91) Fondi riċevut mill-Korp ta’ Saldu jinżammu f’kont tal-bank tas-Servizz Bankarju tal-Gvern li ma jakkumulax imgħax. Il-Korp ta’ Saldu huwa responsabbli wkoll għall-ġbir, għaż-żamma u (fejn meħtieġ) għar-ritorn ta’ kwalunkwe kollateral li jkun ġie ddepożitat minn ġeneraturi mibnija ġodda jew minn fornituri tad-DSR bħala parti mill-proċess ta’ prekwalifikazzjoni ta’ kull irkant ta’ kapaċità.

(92) Il-flussi finanzjarji prinċipali lejn u mill-Korp ta’ Saldu huma kif ġej: (a) Il-fornituri huma obbligati jħallsu lill-Korp ta’ Saldu l-hekk imsejħa “tariffi tal-korp ta’ saldu” fuq bażi ta’ kull xahar li jibdew mis-sena finanzjarja 2015/2016. It-“tariffa tal-korp ta’ saldu” tkopri l-kostijiet amministrattivi taż-żamma tal-funzjoni ta’ saldu tas-Suq tal-Kapaċità mġarrba mill-korp ta’ saldu (u l-aġent tiegħu). Il-ġbir ta’ dawn il-pagamenti jseħħ skont is-sena finanzjarja April-Marzu tar-Renju Unit, b’tali mod li jkun hemm skeda separata għal flussi oħra ta’ pagamenti tas-suq tal-kapaċità li timxi skont is-sena tal-kapaċità Ottubru-Settembru. (b) Il-fornituri huma obbligati jipprovdu kopertura ta’ kreditu qabel il-bidu ta’ kull xahar fis-sena tal-konsenja. Din il-kopertura trid tkun ugwali għal 110 % tat-tariffa tax-xahar tal-fornitur tagħhom u għandha l-għan li tiżgura li l-flussi tal-pagamenti għall-fornitur tal-kapaċità jkunu jistgħu jkomplu jsiru fil-każ ta’ inadempjenza tal-fornitur. (c) Il-fornituri huma obbligati jħallsu “tariffa ta’ kull xahar tal-fornitur” lill-Korp ta’ Saldu mhux aktar tard minn 24 jum ta’ xogħol wara tmiem kull xahar fis-sena tal-konsenja. It-tariffa ta’ kull xahar tal-fornitur hija obbligu fuq il-fornituri (permezz ta’ kundizzjoni fil-liċenzja tal-provvista tagħhom) sabiex jiffinanzjaw is-Suq tal-Kapaċità. (d) Fil-każ ta’ kwalunkwe eżekuzzjoni subottimali tal-obbligi tal-kapaċità tagħhom matul avveniment ta’ stress li jseħħ fis-sena tal-konsenja, il-fornituri tal-kapaċità jkunu obbligati jħallsu lill-Korp ta’ Saldu “tariffa ta’ penali”. Din trid titħallas sa mhux aktar tard minn 24 jum ta’ xogħol wara l-aħħar tax-xahar. (e) Il-Korp ta’ Saldu jħallas lill-fornituri “pagament tal-kapaċità”. Dan huwa ammont iddeterminat skont l-obbligu tal-kapaċità tagħhom (l-ammont iffissat fl-irkant tal-kapaċità) fi żmien 29 jum wara t-tmiem ta’ kull xahar matul is-sena tal-konsenja. Il-pagamenti kollha lill-fornituri huma ffinanzjati mid-dħul mit-tariffi imposti fuq il-fornituri lliċenzjati. Fil-każ li fornitur tal-kapaċità jkun naqas milli jħallas it-tariffa ta’ penali tiegħu, il-pagament tal-fornitur jinżamm sakemm tkun ġiet irkuprata t-tariffa ta’ penali neċessarja. Il-pagamenti attwali lill-fornituri jqisu kwalunkwe kummerċ ta’ obbligi li jkun seħħ bejn l-irkant u l-perjodu ta’ konsenja. (f) Fil-każ li l-fornituri tal-kapaċità jipprovdu aktar mill-obbligi tal-kapaċità tagħhom matul avveniment ta’ stress li jseħħ fis-sena tal-konsenja, il-Korp ta’ Saldu jħallas “pagament għal konsenja żejda”. Il-pagamenti għal konsenja żejda dovuti lil kull fornitur tal-kapaċità jiġu kkalkolati fl-aħħar tas-sena tal-kapaċità, u jitħallsu bl-użu tal-fondi li jkunu nġabru bħala penali matul is-sena. Dan ma jżidx il-livell globali ta’ ħlas tal-kapaċità f’sena partikolari – peress li l-pagamenti għal konsenja żejda jikkumpensaw għall-penali miġbura għal nuqqas ta’ konsenja. (g) Jekk ikun applikabbli, il-Korp ta’ Saldu jirritorna lill-fornituri “ammont residwu ta’ penali tal-fornitur”. Dan huwa d-dħul li jifdal wara li l-pagamenti għal konsenja żejda li jkunu akkumulaw matul is-sena jkunu tħallsu bir-rata meħtieġa.

2.8. Adegwatezza tal-ġenerazzjoni fil-Gran Brittanja

2.8.1. Is-suq tal-elettriku fil-Gran Brittanja

(93) Fl-1 ta’ April 2005, ir-Renju Unit introduċa fil-GB sett wieħed ta’ arranġamenti għall-kummerċ u għat-trażmissjoni tal-elettriku bl-ingrossa magħruf bħala BETTA (British Electricity Trading and Transmission Arrangements). BETTA huwa bbażat fuq kummerċ bilaterali bejn il-ġeneraturi, il-fornituri, il-klijenti u n-negozjanti, u l-parteċipanti li jintbagħtu b’mod awtonomu minflok ma jintbagħtu b’mod ċentrali.

(94) Skont BETTA, il-kuntratti għall-elettriku jiġu miftiehma fis-swieq tal-forwards u tal-futuri minn diversi snin sa 24 siegħa qabel perjodu partikolari ta’ konsenja ta’ nofs siegħa. Kambji tal-enerġija fuq żmien qasir u sensara tal-enerġija jagħtu lill-parteċipanti l-opportunità li jirfinaw il-pożizzjonijiet tal-kuntratti tagħhom minn siegħa sa 24 siegħa qabel il-konsenja. Il-ftehimiet kollha huma bilaterali, u jiġu saldati bil-prezz irreġistrat fil-kambju tal-enerġija jew jiġu miftiehma b’mod bilaterali jew permezz ta’ sensar.

(95) Skont BETTA, il-prezzijiet bl-ingrossa tal-elettriku jippremja lill-ġeneraturi għall-elettriku u għall-kapaċità tagħhom, u l-investituri jridu jiddeċiedu li jinvestu fuq il-bażi tal-aspettattiva tagħhom li jirkupraw il-kostijiet ta’ dan l-investiment permezz tal-bejgħ tal-elettriku fis-suq bl-ingrossa tal-elettriku.

(96) Eqreb lejn il-konsenja, hemm mekkaniżmu ta’ bbilanċjar li permezz tiegħu l-Operatur tas-Sistema jaċċetta offerti għall-elettriku kważi fil-ħin reali. Dan jippermetti lill-Operatur tas-Sistema jibbilanċja l-provvista u d-domanda. Mal-“għeluq tan-negozju”, siegħa qabel kull perjodu ta’ konsenja ta’ nofs siegħa, il-ġeneraturi huma meħtieġa jinformaw lill-Operatur tas-Sistema dwar l-enerġija li huma kkuntrattati sabiex jipprovdu u l-output mistenni minn kull impjant. Il-fornituri (bejjiegħa bl-imnut) iridu jiddikjaraw l-ammont li jkunu kkuntrattaw li jixtru, li jenħtieġ li jkun l-ammont li jistennew li l-klijenti tagħhom se jikkonsmaw. Fl-aħħar nett, proċess ta’ saldu tal-iżbilanċ jagħmel pagamenti lil u minn dawk il-parteċipanti tas-suq li l-pożizzjonijiet ikkuntrattati tagħhom ma jaqblux mal-produzzjoni jew mal-konsum attwali mkejla tagħhom. Dan isalda wkoll kostijiet oħra tal-ibbilanċjar tas-sistema. Il-parteċipanti jaffaċċjaw prezz “tal-iżbilanċ” relattivament penali jekk il-pożizzjonijiet ikkuntrattati tagħhom ma jkunux jaqblu mal-konsum jew mal-produzzjoni attwali tagħhom. Għalhekk, is-saldu tal-iżbilanċ jew il-prezz tal-iżbilanċ jinċentiva lill-parteċipanti sabiex jgħinu fl-ibbilanċjar tas-sistema fil-ħin reali.

(97) Fl-aħħar ta’ Diċembru 2017, ir-Renju Unit kellu kapaċità total ta’ ġenerazzjoni tal-elettriku ta’ 81,3GW. Barra minn hekk, ir-Renju Unit għandu erba’ interkonnetturi li jippermettu li jsir kummerċ mal-Ewropa: Ingilterra-Franza (kapaċità ta’ 2 GW), Ingilterra-Netherlands (1 GW), Irlanda ta’ Fuq-Irlanda (0,6 GW) u Wales-Irlanda (0,5 GW) (28). L-interkonnettur NEMO bejn l-Ingilterra u l-Belġju (1 GW) ġie attivat fil-31 ta’ Jannar 2019.

2.8.2. Problemi ta’ adegwatezza tal-ġenerazzjoni

(98) L-istandard ta’ Affidabbiltà huwa espress f’termini ta’ Aspettattiva ta’ Telf bit-Tagħbija (LOLE). Dan jinvolvi l-istabbiliment ta’ standard, li jistabbilixxi n-numru medju ta’ sigħat fis-sena li matulu d-domanda ma tkunx mistennija tintlaħaq mill-provvista f’sena tipika. LOLE tirrappreżenta n-numru ta’ sigħat fis-sena li fihom, fit-tul, ikun statistikament mistenni li l-provvista mhix se tissodisfa d-domanda. Dan huwa approċċ probabilistiku – jiġifieri, l-ammont attwali jvarja skont iċ-ċirkostanzi f’sena partikolari, pereżempju kemm tkun kiesħa x-xitwa; jekk numru kbir mhux tas-soltu ta’ impjanti tal-enerġija jiġrilhomx il-ħsara f’mument partikolari; il-produzzjoni tal-enerġija mill-ġenerazzjoni eolika fl-ogħla livell tad-domanda; u l-fatturi l-oħra kollha li jaffettwaw il-bilanċ bejn il-provvista u d-domanda għall-elettriku. Madankollu, huwa importanti li wieħed jinnota meta jinterpreta din il-metrika li ċertu livell ta’ telf bit-tagħbija mhuwiex ekwivalenti għall-istess ammont ta’ blekawts; fil-biċċa l-kbira tal-każijiet, it-telf bit-tagħbija jkun immaniġġjat mingħajr impatti sinifikanti fuq il-konsumaturi. Il-livell kritiku stabbilit mir-Renju Unit huwa LOLE ta’ aktar minn tliet sigħat.

(99) Fin-notifika, il-Gvern innota li, irrispettivament mill-approċċ magħżul għall-immudellar, il-prospetti futuri għas-sigurtà tal-provvista tal-elettriku huma diffiċli ħafna sabiex wieħed jipproġettahom b’kunfidenza minħabba s-sensittività għas-suppożizzjonijiet ewlenin inklużi d-domanda għall-elettriku, id-deċiżjonijiet dwar l-irtirar, bini ġdid, il-kontribut tal-interkonnessjoni, u l-fatturi ta’ disponibbiltà ta’ teknoloġiji differenti.

(100) Fiż-żmien tan-notifika tal-miżura fl-2014, ir-Renju Unit iddikjara li fil-Valutazzjoni tal-Kapaċità tal-Elettriku tal-2013 ta’ Ofgem, intwera li LOLE jitilgħu sa 9 sigħat fl-2015/16 (għalkemm huwa nnotat li ftit kien hemm impatt fil-każ tad-Disponibilità Għolja tal-Ġenerazzjoni Konvenzjonali), imbagħad irkupraw qabel ma reġgħu żdiedu fl-2018/19. Dak iż-żmien, ir-Renju Unit qies li l-firxa ta’ xenarji wriet l-inċertezza bil-parti ta’ fuq tal-medda li żdiedet għal aktar minn tliet sigħat fl-2018/19 u għalhekk, skont, ir-Renju Unit, din kienet ġustifikazzjoni valida għal intervent. Ix-xenarju ta’ referenza ta’ Ofgem assuma 0,75GW ta’ esportazzjonijiet netti fl-istaġun tax-xitwa. Illustrazzjoni 4 Aspettattiva ta’ telf bit-tagħbija u standard ta’ affidabbiltà, kif ipprovduti mir-Renju Unit fin-notifika tiegħu tal-2014 Sors: Ofgem, analiżi tad-DECC

(101) Ir-Renju Unit iddikjara wkoll li d-Department of Energy and Climate Change (DECC — Dipartiment tal-Enerġija u tat-Tibdil fil-Klima) tar-Renju Unit kien wettaq ukoll simulazzjonijiet ta’ investiment fil-ġenerazzjoni sal-2030. Ix-xenarju tal-Każ Bażi tad-DECC mingħajr suq tal-kapaċità ppreżenta xejra simili għall-analiżi ta’ Ofgem sal-2016/17. Lil hinn mill-2016/17, ix-xenarju tal-Każ Bażi tad-DECC ra tendenza ’l isfel fil-marġini ta’ kapaċità li ssokta fil-bidu tat-tieni deċennju tas-snin elfejn. L-immudellar tad-DECC assuma li 2,9GW addizzjonali ta’ interkonnessjoni inkorporata sal-2030 u assuma li l-interkonnetturi kienu, fuq bażi netta (jiġifieri wara li tingħadd flimkien il-kapaċità kollha ta’ interkonnessjoni), la jimportaw u lanqas jesportaw fi żminijiet tal-ogħla livell ta’ domanda. Illustrazzjoni 5 Stimi fit-tul tal-marġini ta’ kapaċità degradati, kif ipprovduti mir-Renju Unit fin-notifika tiegħu tal-2014 Sors: Ofgem 2013, l-analiżi tad-DECC 2013

(102) Ir-Renju Unit jistma li l-analiżi li saret mill-Gvern tar-Renju Unit, kif ukoll analiżi separata pprovduta min-National Grid, juru l-ħtieġa kontinwa għas-CM sabiex jiżgura li l-Istandard ta’ Affidabbiltà ta’ LOLE ta’ 3 sigħat jiġi ssodisfat. Meta s-CM jiġi eskluż mill-immudellar, l-istandard ta’ affidabilità x’aktarx jinkiser f’kull sena inkluża fil-ħolqien tal-immudellar.

(103) NG tipproduċi Każ Bażi tal-EMR fuq 5 snin bħala parti mix-Xenarji Futuri tal-Enerġija (29) sabiex tivvaluta l-kapaċità għax-xiri fl-irkanti tas-suq tal-kapaċità. F’Diċembru 2018, NG stabbilixxiet sett rivedut ta’ suppożizzjonijiet sabiex tivvaluta l-impatt potenzjali fuq il-Każ Bażi li kieku ma kienx hemm CM fir-Renju Unit. Il-valutazzjoni ta’ NG hija li LOLE tkun tvarja bejn LOLE ta’ 3 u ta’ 7 sigħat bejn l-2019/20 u l-2023/24 mingħajr is-suq tal-kapaċità.

(104) Id-Department of Business, Energy, and Industrial Strategy (BEIS — Dipartiment tan-Negozju tal-Enerġija u tal-Istrateġija Industrijali) tar-Renju Unit wettaq analiżi b’mod indipendenti min-National Grid, billi uża r-rakkomandazzjonijiet l-aktar reċenti tal-ECR min-National Grid (ECR2018) flimkien ma’ għarfien kummerċjali tal-BEIS u mal-valutazzjoni tal-BEIS dwar l-ekonomija tal-impjanti. Din l-analiżi tikkonkludi li l-firxa mistennija ta’ LOLE tikser l-istandard ta’ affidabbiltà ta’ LOLE ta’ 3 sigħat fis-snin kollha sal-2030 (LOLE ta’ bejn 3 u 345 siegħa bejn l-2019/20 u l-2029/30).

2.8.3. Ir-raġunijiet wara l-problemi fl-adegwatezza tal-ġenerazzjoni

(105) Ir-Renju Unit jgħid li żewġ fallimenti ewlenin tas-suq jispjegaw il-problema ta’ adegwatezza tal-ġenerazzjoni deskritta fit-taqsima preċedenti.

(106) L-ewwel falliment tas-suq huwa li l-affidabilità hija ben pubbliku. Il-klijenti ma jistgħux jagħżlu l-livell mixtieq ta’ affidabbiltà tagħhom, minħabba li l-Operatur tas-Sistema ma jistax jiskonnettjahom b’mod selettiv, u l-konsumaturi ma jirrispondux għal tibdiliet f’ħin reali fil-prezz tal-bejgħ bl-ingrossa. Għalhekk, wieħed jista’ jistenna li l-fornituri tal-kapaċità ma jipprovdux il-livell soċjalment ottimali ta’ affidabilità fin-nuqqas ta’ intervent. Dan jista’ jwassal ukoll għal kostijiet għoljin għas-soċjetà b’riżultat ta’ provvista tal-elettriku li ma tkunx affidabbli. Dawn ikunu kostijiet esterni jekk ma jiġux iddebitati lill-ġeneraturi.

(107) It-tieni falliment tas-suq huwa l-problema tal-“flus mitlufa”. Il-kunċett ġie identifikat u deskritt fil-letteratura akkademika u jaffettwa s-swieq tal-enerġija biss (30). Fit-teorija, in-nuqqas ta’ kapaċità tal-konsumaturi li jagħżlu l-livell mixtieq ta’ affidabilità jista’ jiġi indirizzat f’suq għall-enerġija biss billi l-prezzijiet jitħallew jogħlew għal livell li jirrifletti l-valur medju tat-tagħbija mitlufa, dak huwa l-prezz li bih il-konsumaturi ma jkunux aktar lesti jħallsu għall-enerġija u li jippermetti lill-ġeneraturi jirċievu kirjiet ta’ skarsezza. Madankollu, fil-prattika suq tal-enerġija biss jista’ jonqos milli jibgħat is-sinjali korretti tas-suq sabiex jiżgura l-aħjar sigurtà tal-provvista u sabiex jippermetti lill-investituri jiksbu finanzjament ta’ proġetti għall-bini ta’ kapaċità ġdida. Dan ifisser li d-dħul mis-suq tal-enerġija waħdu jista’ jonqos milli jressaq investimenti suffiċjenti fil-kapaċità minħabba l-“flus mitlufa”. Ir-raġunijiet għaliex dan jista’ jiġri huma tnejn: (a) l-inkapaċità tal-prezzijiet li jirriflettu l-iskarsezza: Il-prezzijiet kurrenti tal-enerġija bl-ingrossa ma jogħlewx biżżejjed sabiex jirriflettu l-valur tal-kapaċità addizzjonali fi żminijiet ta’ skarsezza. Dan huwa minħabba l-fatt li l-imposti fuq il-ġeneraturi li ma jkunux ibbilanċjati fil-mekkaniżmu ta’ bbilanċjar (żbilanċ) ma jirriflettux il-kost sħiħ tal-azzjonijiet ta’ bbilanċjar meħuda mill-Operatur tas-Sistema (bħat-tnaqqis tal-vultaġġ). (b) in-nuqqas ta’ ċertezza li l-prezzijiet se jogħlew, anki jekk jista’ jkun: Fi żminijiet meta l-prezzijiet tas-suq tal-enerġija bl-ingrossa jenħtieġ li jilħqu l-ogħla livelli, l-investituri jkunu mħassba li l-Gvern/ir-regolatur tas-suq se jaġixxi fuq perċezzjoni ta’ abbuż tas-saħħa fis-suq, pereżempju permezz tal-introduzzjoni ta’ limitu massimu fuq il-prezzijiet. Huma jinsabu wkoll imħassba li l-prezzijiet sempliċiment mhux se jogħlew – pereżempju, jekk il-kapaċità eolika taħdem aħjar milli kien mistenni, u b’hekk jitnaqqsu l-opportunitajiet sabiex tkun tista’ titħaddem il-kapaċità aktar għalja li tista’ tintbagħat.

(108) Ir-Renju Unit jgħid li “flus mitlufa” mhumiex problema teoretika. Storikament, il-prezzijiet tal-iżbilanċ tal-GB ma kinux qabżu d-GBP 938/MWh. Ir-Renju Unit jissottometti li evidenza minn sitwazzjonijiet ta’ skarsezza riċenti fis-suq tal-GB tindika wkoll li l-prezzijiet ma telgħux għal-livelli li kienu jkunu mistennija. Il-Gvern tar-Renju Unit u Ofgem ikkummissjonaw studju indipendenti sabiex jiġi stmat il-valur ta’ tagħbija mitlufa (VoLL), li kkonkluda li l-valur medju għall-konsumaturi sabiex jiġu evitati diskonnessjonijiet meta jintlaħaq l-ogħla livell ta’ domanda fuq is-sistema huwa ta’ madwar GBP 17 000/MWh (31).

(109) Ir-Renju Unit jissottometti li l-fallimenti tas-suq huma aggravati fuq perjodu ta’ żmien qasir u medju sewwasew mill-pjanijiet ta’ għeluq mgħaġġla ħafna tal-kapaċità eżistenti: skont ix-xenarju ċentrali ta’ NG, jekk id-dħul ta’ CM ma jibqax disponibbli aktar, sa 8GW f’impjanti disponibbli tal-faħam u tal-gass attivi fl-2018/2019 jistgħu jagħlqu fl-2019/2020.

2.8.4. Miżuri addizzjonali sabiex tiġi żgurata l-adegwatezza tal-ġenerazzjoni

(110) Minbarra l-miżura nnotifikata, ir-Renju Unit wettaq u għadu jwettaq firxa ta’ azzjonijiet fis-suq tal-elettriku tal-GB li jistgħu jgħinu sabiex jiġu indirizzati l-fallimenti tas-suq elenkati fit-taqsima preċedenti. It-tliet inizjattivi ewlenin min-notifika tar-Renju Unit huma elenkati hawn taħt.

(111) L-ewwel miżura kkwotata mir-Renju Unit kellha l-għan li tnaqqas ir-rekwiżiti ġenerali tal-elettriku u li żżid ir-risponsività tad-domanda tal-konsumatur. Ir-Renju Unit iddikjara li kien qed jieħu passi sabiex inaqqas ir-rekwiżiti ġenerali tal-elettriku, pereżempju permezz tar-rabta ta’ użu tal-Green Deal and Energy Company Obligation (Il-Patt Ekoloġiku u l-Obbligu tal-Kumpaniji tal-Enerġija). Ir-Renju Unit qed isegwi wkoll opportunitajiet sabiex iħeġġeġ kemm tnaqqis fit-tul fid-domanda (li l-Gvern isejjaħlu Tnaqqis fid-Domanda għall-Elettriku jew EDR) kif ukoll tnaqqis fit-terminu qasir fid-domanda bħal tnaqqis/qlib fi żminijiet bl-akbar domanda (li l-Gvern isejjaħ rispons fin-naħa tad-domanda jew DSR). B’mod partikolari, ir-Renju Unit huwa impenjat li jiżgura li kull dar u negozju żgħir fil-pajjiż jiġu offruti arloġġ intelliġenti sa tmiem l-2020 (32). L-arloġġi intelliġenti huma mezz li jippermetti tariffi skont il-ħin tal-użu (ToU) li għandhom prezzijiet orħos tal-enerġija f’sigħat kwieti. L-ewwel tariffa ToU statika fir-Renju Unit ġiet introdotta permezz tal-Green Energy (Enerġija Ekoloġika) fil-bidu tal-2017, li toffri lill-klijenti tagħha li jkollhom arloġġi intelliġenti rata ferm orħas tal-elettriku matul l-iljieli ta’ fost il-ġimgħa. Madankollu, dan ma jirriflettix il-kostijiet attwali fil-livell tal-operaturi li jkunu jippermettu lill-konsumaturi jirrispondu f’ħin reali (33). Barra minn hekk, wara l-ħidma preċedenti u sejħa għall-evidenza, f’Lulju 2017 il-Gvern tar-Renju Unit u Ofgem flimkien ippubblikaw Smart Systems & Flexibility Plan (34) (Pjan għas-Sistemi Intelliġenti u għall-Flessibbiltà). Dan il-pjan jiddeskrivi l-prinċipji sottostanti tal-approċċ tar-Renju Unit sabiex jippermetti t-tranżizzjoni għal sistema intelliġenti u flessibbli, segwit minn 29 azzjoni għall-Gvern, għal Ofgem u/jew għall-industrija.

(112) It-tieni miżura hija r-riforma tal-arranġamenti ta’ żbilanċ. Prezzijiet ta’ żbilanċ jipprovdu lill-parteċipanti fis-suq b’inċentivi sabiex jiżguraw li l-volumi tal-elettriku li jbigħu jew jikkonsmaw ikunu jaqblu mal-volumi li jkunu kkuntrattaw sabiex ibigħu jew jikkonsmaw. Ir-Renju Unit jargumenta li riforma tal-mod kif kien jopera s-suq tgħin sabiex tiżgura s-sigurtà tal-provvista.

(113) Fl-2012, Ofgem nediet l-Electricity Balancing Significant Code Review (35) (EBSCR — Rieżami tal-Kodiċi Sinifikanti tal-Ibbilanċjar tal-Elettriku) sabiex tindirizza diversi aspetti dejjiema ta’ tħassib dwar fatturi li rażżnu l-prezzijiet ta’ żbilanċ. Ofgem adottat u ppubblikat id-deċiżjoni politika finali tagħha f’Mejju 2014 (36). Ir-riformi implimentati fir-rigward tal-ħruġ tal-flus huma dawn li ġejjin: (a) Il-prezzijiet ta’ żbilanċ saru “marġinali” billi ġew ikkalkolati bl-użu tal-aktar azzjoni għalja li jieħu l-Operatur tas-Sistema (SO) sabiex jibbilanċja s-sistema. Dan ġie introdott f’fażijiet, u l-ewwel pass kien li l-prezzijiet jiġu kkalkolati bl-użu ta’ medja tal-ogħla 50MWh tal-azzjonijiet tal-SO (minflok 500MWh) minn Novembru 2015. Minn Novembru 2018, il-prezzijiet ġew ikkalkolati bl-użu tal-ogħla 1 MWh. (b) Kost għad-diżkonnessjonijiet u għat-tnaqqis fil-vultaġġ ġie inkluż fil-kalkoli tal-prezz ta’ żbilanċ fuq il-bażi tal-Valur tat-Tagħbija Mitlufa (VoLL) għall-konsumaturi. Dan il-kost ġie introdott f’passi li jibdew minn GBP 3 000/MWh minn Novembru 2015 u b’GBP 6 000/MWh minn Novembru 2018. (c) Il-mod kif il-kostijiet ta’ riżerva huma pprezzati tjieb billi ġie rifless il-valur li r-riżerva tipprovdi lill-konsumaturi fi żminijiet ta’ stress fuq is-sistema. Sabiex dan jintlaħaq, ġiet introdotta funzjoni tal-Ipprezzar tal-Iskarsezza tar-Riżerva li l-prezzijiet jirriżervaw meta tintuża fuq il-bażi tal-iskarsezza prevalenti fis-sistema (37). (d) Ġiet introdotta bidla lejn prezz uniku ta’ żbilanċ għal kull perjodu ta’ saldu sabiex ikunu ssimplifikati l-arranġamenti u jitnaqqsu l-kostijiet tal-iżbilanċi, b’mod partikolari għal partijiet iżgħar.

(114) Ofgem ippubblikat rieżami tal-ewwel fażi tal-EBSCR (38). Mill-implimentazzjoni tal-ewwel fażi, il-Prezz medju tal-Iżbilanċi (il-prezz tal-ħruġ tal-flus) naqas. Il-maġġoranza tal-Prezzijiet ta’ Żbilanċ issa jinsabu fil-medda ta’ GBP 20-30/MWh, minflok GBP 30-40/MWh kif kien osservat qabel. Madankollu, il-Prezz ta’ Żbilanċ sar aktar volatili. Il-prezz massimu fis-sentejn ta’ qabel ir-riforma kien ta’ GBP 429,10/MWh filwaqt li wara r-riforma kien ta’ GBP 1 528,72/MWh.

(115) Il-Gvern tar-Renju Unit jemmen li r-riforma tal-Kapaċità fis-Suq u r-riforma tal-iżbilanċ għandha rwoli distinti iżda kuomplimentari sabiex tiġi żgurata s-sigurtà tal-provvista tal-elettriku. Huwa aħjar li wieħed ifittex ir-riforma tas-Suq tal-Kapaċità kif ukoll ir-riforma ta’ sostenn tal-arranġamenti ta’ żbilanċ, aktar milli sempliċiment jistrieħ fuq ir-riforma tal-iżbilanċi għar-raġunijiet li ġejjin: (a) filwaqt li r-riforma tal-iżbilanċi jenħtieġ li ssaħħaħ l-inċentivi tal-investiment fis-suq tal-enerġija fit-tul, huwa mistenni li jkollha impatt aktar limitat fuq il-livelli ġenerali tal-investiment fuq perjodu ta’ żmien qasir u medju (39). Dan minħabba li l-ġeneraturi jbigħu kważi l-enerġija kollha tagħhom fis-swieq bil-quddiem. Madankollu, maż-żmien ir-riforma tal-iżbilanċi se twassal sabiex il-prezzijiet fis-swieq tal-forwards jogħlew billi l-ġeneraturi jisfruttaw l-opportunitajiet ta’ arbitraġġ bejn is-swieq tal-forwards u l-prezz fil-mekkaniżmu ta’ bbilanċjar; (b) ir-riforma tal-iżbilanċi ma tistax tindirizza r-riskju miżjud tal-investiment fil-kapaċità termali hekk kif is-settur tal-enerġija jiddekarbonizza: il-kapaċità termali se tibqa’ taħdem dejjem aktar bħala riżerva u ser ikollha tirkupra l-kostijiet fissi tagħha billi ġġib prezzijiet għoljin fil-ftit okkażjonijiet meta jkun hemm skarsezza u żieda fil-prezzijiet; (c) fil-prattika, l-investimenti jistgħu jiddependu fuq suq likwidu għall-kummerċ ta’ “għażliet ta’ affidabbiltà” madwar prezz f’ħin reali – li bih il-fornituri jħallsu prezz fiss lill-ġeneraturi bi skambju ma’ opzjoni li jixtru l-enerġija bi prezz tal-eżerċitar. Dan mhux probabbli li jseħħ skont ir-riforma ta’ Ofgem tal-arranġamenti tal-ħruġ tal-flus peress li s-suq anki wara r-riformi kurrenti fil-ħruġ tal-flus jibqa’ kważi suq bi ħruġ ta’ flus iddeterminat permezz ta’ proċeduri amministrattivi kumplessi, iżda jista’ jiżviluppa jekk jiġi introdott suq tal-elettriku ta’ bilanċ li jista’ jaġixxi bħala suq ta’ referenza robust għall-kummerċ tal-opzjonijiet (40); (d) mhuwiex ċar jekk l-investituri hux ser ikollhom kunfidenza li kwalunkwe arranġament ġdid se jinżamm. Dan għaliex meta l-prezzijiet jitħallew jilħqu l-ogħla livelli, ir-regolatur isibha dejjem aktar diffiċli li jivvaluta jekk prezzijiet għoljin ħafna humiex operazzjoni effiċjenti tas-suq jew kilba għall-profitt. Dan ifisser li l-ġeneraturi jistgħu jevitaw li joffru l-enerġija bi prezz għoli (għax jibżgħu minn investigazzjoni għall-abbuż mis-suq), jew li jistgħu jistennew intervent pubbliku fil-futur sabiex itaffi żidiet fil-prezz aktar frekwenti; (e) fil-każ li jiġu stabbiliti riformi ta’ żbilanċ u dawn jaħdmu tajjeb sabiex jindirizzaw il-fallimenti tas-suq, prezzijiet ogħla ta’ żbilanċ għandhom il-potenzjal li jnaqqsu l-kost tal-akkwist tal-kapaċità permezz tas-Suq tal-Kapaċità, sabiex il-prezz imħallas għall-kapaċità jinżel għal żero fl-irkant; (f) għalkemm ir-riforma fil-ħruġ tal-flus tista’, ladarba titlesta, twassal għal prezzijiet ogħla matul żminijiet ta’ skarsezza, il-livell għoli inerenti ta’ inċertezza rigward l-avvenimenti ta’ skarsezza jagħmel id-dipendenza fuq kirjiet ta’ skarsezza għolja biss, strateġija riskjuża għall-investituri fi proġetti kbar ta’ binjiet ġodda. Is-CM jipprovdi pagament stabbli u regolari sa 15-il sena għal proġetti ta’ binjiet ġodda li jnaqqas ir-riskji għall-investituri u jħeġġeġ l-investiment f’kapaċità ġdida u eżistenti.

(116) It-tielet miżura kkwotata mir-Renju Unit qiegħda tikkompleta s-suq intern tal-enerġija u tappoġġja livelli akbar ta’ interkonnessjoni. Ir-Renju Unit implimenta t-Tielet Pakkett tal-Enerġija fil-leġiżlazzjoni nazzjonali u qal li kien qed jikkontribwixxi għall-iżvilupp tal-kodiċijiet tan-netwerk. B’mod partikolari, il-kodiċijiet tan-netwerk tal-UE relatati mas-suq, li jarmonizzaw il-perjodi ta’ żmien li fihom tiġi allokata u negozjata l-kapaċità, se jintroduċu sett standard ta’ regoli tas-suq fl-Ewropa kollha u jippromwovu l-implimentazzjoni ta’ suq tal-enerġija pan-Ewropew kompetittiv. Ir-Renju Unit jgħid li dawn it-tibdiliet għandhom il-potenzjal li jtejbu l-każ għall-investiment fl-interkonnetturi permezz ta’ użu aktar effiċjenti tal-assi. Ir-Renju Unit jinnota wkoll li fil-GB, il-livell ta’ interkonnessjoni żdied minn 4 % fl-2014 għal 6 % tal-kapaċità totali installata fl-2019, l-aktar hekk kif l-interkonnettur NEMO ġie attivat fil-31 ta’ Jannar 2019, u għandu l-potenzjal li jiżdied għal 9 % sal-2021 (41).

(117) Ir-Renju Unit qal ukoll li kien qed jipparteċipa b’mod attiv fil-proċess tal-UE għall-identifikazzjoni ta’ proġetti transkonfinali ta’ prijorità kull sentejn kif stabbilit fir-“Regolament TEN-E”. Dawn il-proġetti ta’ prijorità rċivew l-istatus ta’ “Proġetti ta’ Interess Komuni” (PCI) li jippermettilhom jibbenefikaw, minn proċeduri ta’ ppjanar u ta’ awtorizzazzjoni potenzjalment aktar veloċi, minn inċentivi regolatorji potenzjali, u minn aċċess possibbli għal appoġġ finanzjarju mill-Faċilità Nikkollegaw l-Ewropa.

(118) Il-proġett ta’ Ppjanar u ta’ Regolamentazzjoni tat-Trażmissjoni Integrata ta’ Ofgem (ITPR) ġie konkluż fl-2015 (42). Dan stabbilixxa l-proċess ta’ Valutazzjoni tal-Għażliet tan-Netwerk (NOA) u ppubblika r-rapporti annwali tal-NOA. L-analiżi tal-Operatur tas-Sistema tipprovdi informazzjoni aħjar lill-iżviluppaturi tal-interkonnetturi, inklużi postijiet fejn il-kapaċità ġdida ta’ interkonnessjoni tista’ tiġi akkomodata l-aktar faċilment. Ir-rwol il-ġdid jinkludi wkoll il-kunsiderazzjoni ta’ proposti ta’ interkonnetturi speċifiċi u jipprovdi lil Ofgem b’valutazzjonijiet tal-impatti tagħhom.

2.9. Durata

(119) L-Att tal-2013 dwar l-Enerġija ma jinkludix data tat-tmiem għas-Suq tal-Kapaċità. Madankollu, l-approvazzjoni tal-għajnuna mill-Istat hija valida għal perjodu ta’ 10 snin (43) li jibda mid-data tal-ewwel implimentazzjoni tal-miżura fl-2014 (44).

2.10. Raġunijiet għall-bidu tal-proċedura

(120) Għalkemm is-Suq tal-Kapaċità ġie nnotifikat mill-awtoritajiet tar-Renju Unit qabel ma ġie implimentat, id-Deċiżjoni tal-2014 li tawtorizza l-iskema ġiet annullata mill-Qorti Ġenerali. Fid-dawl tas-sentenza tal-QĠ li tannulla d-Deċiżjoni tal-2014, l-implimentazzjoni tal-għajnuna inkwistjoni sas-sentenza tal-Qorti Ġenerali trid titqies bħala illegali (45).

(121) F’konformità mal-avviż tal-Kummissjoni dwar id-determinazzjoni tar-regoli applikabbli għall-valutazzjoni ta’ għajnuna illegali mill-Istat (46), il-Kummissjoni vvalutat il-kompatibbiltà tal-miżura mas-suq intern, minn Diċembru 2014 sa Novembru 2018 u għall-futur, fuq il-bażi tal-kundizzjonijiet stabbiliti fit-Taqsima 3.9 tal-Linji Gwida dwar l-Għajnuna Ambjentali u għall-Enerġija (“EEAG”) (47) li stabbilew kundizzjonijiet speċifiċi għall-għajnuna skont l-adegwatezza tal-ġenerazzjoni u ilhom applikabbli mill-1 ta’ Lulju 2014.

(122) Il-proċedura sabiex tiġi adottata deċiżjoni ġdida tista’ titkompla fil-punt stess li fih tkun seħħet l-illegalità (48).

(123) Fid-dawl tal-konklużjonijiet fis-sentenza tal-QĠ li l-Kummissjoni missu kellha dubji dwar il-kompatibbiltà ta’ ċerti aspetti tal-miżura mas-suq intern, il-Kummissjoni ddeċidiet li tibda l-proċedura ta’ investigazzjoni formali.

(124) Fuq il-bażi tal-informazzjoni disponibbli u tal-elementi deskritti fid-Deċiżjoni tal-Ftuħ, il-Kummissjoni fittxet kjarifika u talbet kummenti dwar il-kwistjonijiet li ġejjin b’mod partikolari: (a) l-adegwatezza tal-miżura: (1) jekk il-miżura kinitx miftuħa biżżejjed għall-fornituri tal-kapaċità rilevanti kollha, speċjalment għall-fornituri tad-DSR minħabba d-differenzi fit-tulijiet tal-kuntratt applikabbli, il-garanzija limitata għall-volum fl-irkant T-1, u l-livell minimu ta’ parteċipazzjoni; (2) jekk il-parteċipazzjoni tal-kapaċità interkonnessa għandhiex tkompli tiġi limitata bl-użu ta’ mudell immexxi mill-interkonnetturi. (b) il-proporzjonalità tal-miżura: (1) jekk il-miżura kinitx proporzjonata minħabba differenzi potenzjalment diskriminatorji fit-trattament tal-operaturi tad-DSR meta mqabbla mal-ġeneraturi fil-forma tad-durata tal-kuntratt; (2) jekk il-metodu tal-irkupru tal-kostijiet naqasx milli jinċentiva lill-konsumaturi biżżejjed sabiex inaqqsu l-konsum tagħhom matul l-ogħla livelli ta’ domanda u, għalhekk, ma jimminimizzax l-ammont totali tal-għajnuna. (c) l-evitar ta’ effetti negattivi fuq il-kompetizzjoni u l-kummerċ: (1) jekk il-miżura kinitx tevita tali effetti peress li kuntratti fit-tul kienu riżervati għal unitajiet ta’ ġenerazzjoni, li jillimitaw il-ftuħ tal-miżura, u billi l-parteċipazzjoni diretta ta’ kapaċità barranija attwalment ma kinitx permessa fil-mekkaniżmu tal-kapaċità tal-GB.

3. KUMMENTI MINN PARTIJIET INTERESSATI

(125) Din it-taqsima tiġbor fil-qosor il-kummenti li rċiviet il-Kummissjoni matul il-perjodu ta’ konsultazzjoni mingħand 35 parti interessata, b’mod partikolari mingħand il-partijiet interessati attivi fis-settur tal-enerġija (bħal kumpaniji attivi fil-ġenerazzjoni konvenzjonali, fl-interkonnetturi, fil-ġenerazzjoni tal-enerġija rinnovabbli u l-operaturi ta’ rispons fin-naħa tad-domanda, kif ukoll assoċjazzjonijiet kummerċjali u organizzazzjonijiet nongovernattivi), Ofgem u National Grid.

3.1. Objettiv ta’ interess komuni u neċessità tal-miżura

(126) Għalkemm il-Kummissjoni ma indirizzatx espliċitament fid-Deċiżjoni tal-Ftuħ il-kwistjoni tal-objettiv komuni jew tan-neċessità tal-miżura, xi partijiet interessati kkummentaw speċifikament dwar dawk il-kwistjonijiet. Ħafna minnhom kienu jsostnu l-objettiv u n-neċessità tal-miżura. Uħud sempliċement qablu mal-konklużjoni preliminari tal-Kummissjoni fid-Deċiżjoni tal-Ftuħ, filwaqt li oħrajn: (a) ikkwotaw analiżi mill-ENTSO-E, mill-Gvern tar-Renju Unit, min-National Grid u minn partijiet terzi li juru li mingħajr is-Suq tal-Kapaċità jinkiser l-Istandard ta’ Affidabbiltà tar-Renju Unit; (b) iddikjaraw li anki fid-dawl tal-iżviluppi reċenti fis-suq tal-enerġija (eż. l-introduzzjoni ta’ arloġġi intelliġenti) is-Suq tal-Kapaċità kien għadu neċessarju; jew (c) spjegaw li s-Suq tal-Kapaċità kien jipprovdi sinjal importanti li jsostni l-investiment f’kapaċità ġdida u ż-żamma tal-kapaċità eżistenti.

(127) Fir-rigward tar-rwol u tal-potenzjal tad-DSR xi partijiet interessati indikaw il-volum dejjem akbar ta’ DSR li qed jipparteċipaw fl-irkanti bħala evidenza li s-Suq tal-Kapaċità kien imfassal b’mod xieraq u bħala evidenza tan-nuqqas ta’ ostakli għad-DSR. Bosta partijiet interessati enfasizzaw ukoll ir-rwol pożittiv tal-irkanti tranżizzjonali sabiex iħeġġu t-tkabbir tad-DSR, aktar u aktar minħabba li dawn kienu qed jiġu rkantati bi prezzijiet ogħla u ma kinux miftuħa għal fornituri oħra tal-kapaċità.

(128) Partijiet interessati oħrajn xeħtu dubju dwar jekk is-CM kienx neċessarju, bl-argument li: (a) is-suq tar-Renju Unit ikun fornit iżżejjed. Il-kummenti nnotaw l-approċċ konservattiv meħud min-National Grid fit-tbassir tad-domanda u tal-provvista, il-marġini ta’ kapaċità għolja għax-xitwa 2018/19, il-livell baxx tal-LOLE, ir-riassigurazzjonijiet mogħtija mir-Renju Unit fir-rigward tas-sigurtà tal-provvista f’dik ix-xitwa, il-prezzijiet uniformi baxxi miksba fl-irkanti u t-tkabbir sinifikanti fl-interkonnessjoni; (b) is-suq tal-enerġija biss ikun jiżgura l-adegwatezza tal-ġenerazzjoni aħjar, speċjalment wara l-implimentazzjoni mir-Renju Unit ta’ riformi bħall-introduzzjoni tal-arloġġi intelliġenti, riformi fil-ħruġ tal-flus, u perjodi ta’ saldu ta’ nofs siegħa. Parti interessata waħda ċċitat is-suq Awstraljan tal-enerġija biss bħala eżempju fejn il-volatilità tal-prezzijiet bl-ingrossa tipprovdi sinjali ċari għall-investiment fid-DSR; (c) is-CM ikun qed jipperpetwa l-problema ta’ “flus mitlufa” billi jnaqqas l-ipprezzar tal-iskarsezza li huwa meħtieġ sabiex jitħeġġeġ l-investiment fid-DSR u fil-ħżin. Bosta kummenti semmew tibdil fil-prezzijiet tal-elettriku wara s-sentenza tal-Qorti Ġenerali bħala evidenza għal dan l-effett ta’ tnaqqis. (d) il-Kummissjoni jenħtieġ li tevalwa bir-reqqa l-potenzjal tad-DSR, fuq perjodu ta’ 10 snin, u l-impatt tas-CM fuq dan il-potenzjal. B’referenza għall-istudji, dawn jindikaw li (i) jekk jintużaw b’mod wiesa’ arloġġi intelliġenti u tagħmir utli ieħor, 15-il GW ta’ domanda domestika jistgħu potenzjalment jiġu mċaqalqa fl-eqqel jum tax-xitwa fl-2025; (ii) ġie stmat li l-konsumaturi industrijali, f’mudell tal-2012, jipprovdu kapaċità ta’ 4-5 GW tad-DSR; filwaqt li (iii) il-potenzjal għad-DSR mill-bini mhux domestiku u mhux industrijali kollu ġie stmat, għall-2012 li huwa bejn 1,2 u 4,4 GW fl-eqqel jum tax-xitwa; (iv) sa 1GW ta’ DSR jista’ jkun disponibbli f’Londra fl-2050. Huma jqisu wkoll li l-parteċipazzjoni tad-DSR fl-irkanti tas-CM hija baxxa, billi d-DSR kiseb 1,37 % tal-kapaċità totali rkantata. Fl-aħħar nett, xi partijiet interessati maqdru l-irkanti tranżizzjonali (TAs) bħala mhux suffiċjenti sabiex jippromwovu d-DSR minħabba l-esklużjoni ta’ fornituri tad-DSR b’kuntratti fl-irkanti dejjiema u għaliex it-tieni TA kien limitat għad-DSR għat-tnaqqis fl-użu u, għalhekk, ma kienx biżżejjed sabiex jippromwovi dan it-tip ta’ DSR fit-tul. Huma ma kinux kuntenti wkoll li r-Renju Unit ma estendiex it-TA għal sentejn oħra.

3.2. L-adegwatezza tal-miżura

3.2.1. Għażla tal-istrument

(129) Parti interessata minnhom argumentat li s-CM x’aktarx li kien inkonsistenti f’għadd ta’ modi mar-Regolament (UE) 2019/943 għaliex (i) ir-Renju Unit diġà ser ikun implimenta l-maġġoranza tar-riformi meħtieġa fis-suq tal-enerġija sabiex jevita CM u (ii) jekk jifdal tħassib dwar kapaċità residwa, tkun preferibbli riżerva strateġika.

3.2.2. Remunerazzjoni biss għas-servizz ta’ disponibbiltà pura tal-kapaċità

(130) Xi partijiet interessati sostnew li l-arranġamenti ta’ notifika eżistenti qabel l-avvenimenti ta’ stress (jiġifieri twissija ta’ erba’ sigħat, bl-għażla tat-twaqqit u tal-profondità tal-gravità ta’ stress identifikati ex-post) kienu ta’ żvantaġġ għall-assi deċentralizzati, inkluż id-DSR. Huma ssuġġerew li r-Renju Unit jenħtieġ li jesplora l-introduzzjoni ta’ mekkaniżmu wieħed jew aktar ta’ dispaċċ fil-fażi ta’ qabel avveniment ta’ stress.

(131) Xi partijiet interessati indikaw li r-reġim kurrenti ta’ penali jista’ ma jkunx b’saħħtu biżżejjed sabiex jiżgura li l-fornituri tal-kapaċità jirrispondu b’mod effettiv matul avvenimenti ta’ stress fuq is-sistema.

(132) Minn naħa waħda, uħud mill-partijiet interessati argumentaw li l-fatt li d-definizzjoni ta’ avvenimenti ta’ stress tkun ibbażata fuq mudell ta’ “enerġija fornita” jikser il-paragrafu (225) tal-EEAG u jippermetti l-manipulazzjoni ta’ fatturi degradanti b’mod li jiddiskrimina kontra teknoloġiji (eoliċi u solari) b’livell baxx ta’ emissjonijiet ta’ karbonju u teknoloġiji alternattivi (bħall-ħżin).

3.2.3. Il-ftuħ tal-miżura għall-fornituri tal-kapaċità rilevanti kollha

3.2.3.1. Diskriminazzjoni potenzjali kontra fornituri tad-DSR minħabba n-nuqqas ta’ ftehimiet ta’ konsenja marbuta maż-żmien

(133) Xi partijiet interessati sostnew li r-rekwiżit għad-detenturi tal-ftehim ta’ kapaċità li jirrispondu għal avveniment ta’ stress fi kwalunkwe ħin tal-ġurnata u għal kemm idum it-tali avveniment kien jagħmel il-parteċipazzjoni fis-CM impenn diffiċli għall-fornituri tad-DSR. Għalhekk, huma argumentaw li l-ftehimiet ta’ kapaċità tal-konsenja marbuta biż-żmien jenħtieġ li jiġu offruti permezz tas-CM.

3.2.3.2. Differenzi fit-tulijiet tal-kuntratti disponibbli

(134) Skont ir-regoli kurrenti tal-GB dwar is-CM, il-biċċa l-kbira tal-fornituri tal-kapaċità eżistenti għandhom aċċess għal ftehimiet ta’ sena. Il-fornituri tal-kapaċità tal-ġenerazzjoni li jwettqu nefqa kapitali (CAPEX) ’il fuq minn ċerti limiti biss huma eliġibbli għal ftehimiet ta’ kapaċità fuq perijodu itwal ta’ żmien ta’ mhux aktar minn 15-il sena.

(135) Sabiex tiġi ġġustifikata l-esklużjoni tal-fornituri tad-DSR minn kuntratti aktar fit-tul, ħafna partijiet interessati ġibdu l-attenzjoni lejn (i) il-livelli baxxi ta’ CAPEX tal-fornituri tad-DSR (49), (ii) il-preferenza tagħhom għal kuntratti ta’ żmien qasir minħabba l-portafolli volatili tagħhom, (iii) il-ħtieġa li jkun hemm kuntratti fit-tul għal kapaċitajiet ta’ binjiet rinnovati u ġodda sabiex jiġu evitati offerti ogħla fl-irkanti tas-CM, livelli ogħla ta’ għajnuna u profitti eċċezzjonali għal kapaċitajiet eżistenti. Xi partijiet interessati indikaw ukoll li l-fornituri tad-DSR li jużaw il-ġenerazzjoni rinnovabbli xorta jistgħu jikkwalifikaw għal kuntratt aktar fit-tul jekk jilħqu l-limitu ta’ CAPEX u jekk jidħlu fl-irkant bħala ġenerazzjoni.

(136) Xi partijiet interessati ssuġġerew (i) li jiġi limitat it-tul tal-kuntratt għal sena għall-kapaċitajiet kollha, jew (ii) li jiġu permessi biss kuntratti iqsar minn 5 snin iżda mhux abbażi ta’ CAPEX li ma tikkunsidrax il-kostijiet finanzjarji kollha tad-DSR (bħal kostijiet operatorji), jew (iii) li l-fornituri tad-DSR jitħallew ikollhom aċċess għal kuntratti ta’ 3-5 snin. Partijiet oħra ssuġġerew iż-żamma tas-sistema bbażata fuq il-limiti ta’ CAPEX iżda li tingħata l-opportunità lil kwalunkwe teknoloġija li tissodisfa dawk il-limiti (jiġifieri, inklużi teknoloġiji mħaddma mill-fornituri tad-DSR) li jkollha aċċess għal kuntratti aktar fit-tul u r-rieżami regolari tal-limiti ta’ CAPEX jew saħansitra l-ħolqien ta’ diversi